Diari Oficial de la Generalitat Valenciana


Sumari del DOGV 5432, del 19-01-2007 (2007/576)

ORDRE de 29 de desembre de 2006, de la Conselleria d'Economia, Hisenda i Ocupació, per la qual es convoca i regula la concessió de les ajudes i subvencions públiques destinades al foment de l'ocupació de persones amb discapacitat per a l'exercici 2007.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5432

Data del DOGV
:   19-01-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/576


Data del document
:   29-12-2006

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * manteniment de l'ocupació
    * inserció professional
    * suport econòmic
    * ajuda a l'ocupació
    * discapacitat
    * professió independent
    * ocupador
    * empresa privada
    * societat sense fins de lucre
    * creació d'ocupació
    * ajuda pública

En el marc de les competències atribuïdes a la Comunitat Valenciana en matèria de foment d'ocupació, la Generalitat du a terme una política coordinada per a la inserció laboral de les persones amb discapacitat, no sols en empreses d'ocupació protegit (centres especials d'ocupació) sinó també en empreses ordinàries, potenciant el trànsit de treballadors d'aquelles a aquestes, però prestant una especial dedicació a aquelles persones que, pel tipus de discapacitat, presenten unes especials dificultats per a la inserció en l'empresa ordinària.  
En la present ordre s'arrepleguen les ajudes gestionades pel Servici Valencià d'Ocupació i Formació (SERVEF), destinades a la integració laboral dels treballadors amb discapacitat, tant en l'empresa ordinària, com en els centres especials d'ocupació, així com el suport a la inserció com a treballadors per compte propi o autònoms; les ajudes estan dirigides a cada tipus d'inserció arreplegades en un títol distint per a donar més claredat quant a la documentació i els tràmits.  
El títol II de la present ordre arreplega els programes destinats a la integració de treballadors de centres especials d'ocupació entenent per això aquelles entitats públiques o privades, que poden tenir ànim de lucre o no tenir-ne i l'objectiu principal de les quals és la realització d'un treball productiu, i la seua finalitat és la d'assegurar una ocupació remunerada a aquelles persones que, per la naturalesa de les minusvalideses, no poden exercir una activitat en condicions habituals, siga de forma temporal o definitiva, per la qual cosa les seues plantilles estan constituïdes almenys per un 70% de persones amb discapacitat, i podran cobrir-se la resta dels llocs per personal no discapacitat la contractació del qual resulte imprescindible per a l'exercici de les seues activitats. Els programes de creació, d'ampliació i de manteniment de llocs es regulen en el marc del que estableix l'Ordre de 16 d'octubre de 1998, del Ministeri de Treball i Afers Socials, que estableix les bases reguladores per a la concessió d'ajudes i subvencions públiques destinades al foment de la seua integració laboral en centres especials d'Ocupació i treball autònom, excepte l'ajuda de les "despeses financeres" destinades a subsidiar parcialment les despeses financeres generades com a conseqüència de les bestretes mensuals de l'ajuda de manteniment salarial.  
Com a novetat per a aquest exercici 2007, s'incorpora l'"Ajuda complementària per als centres especials d'ocupació que tinguen treballadors amb discapacitat de molt difícil inserció", dotada amb fons de la Generalitat, consistent en 200 Euros mensuals per cada treballador amb discapacitat psíquica, o 100 Euros mensuals per cada treballador amb discapacitat física o sensorial amb un grau de minusvalidesa reconegut igual o superior al 65%.  
S'inclou en el títol II, un nou programa aprovat pel Reial Decret 469/2006, de 21 d'abril, (BOE del 22), pel qual es regulen les unitats de suport a l'activitat professional en el marc dels servicis d'ajust personal i social dels centres especials d'ocupació, servicis la definició legal dels quals ja es va introduir anteriorment a través del número 2 de l'article 42 de la Llei 13/1982, de 7 d'abril, mitjançant la Llei 66/1997, de 30 de desembre, de Mesures Fiscals, Administratives i de l'Ordre Social, segons els quals "s'entendrà per servicis d'ajust personal i social els de rehabilitació, terapèutics, d'integració social, cultural i esportius que procuren al treballador minusvàlid del centre especial d'ocupació una major rehabilitació personal i una millor adaptació de la seua relació social".  
Dins del mateix títol s'arreplega un altre programa que és específic de la Comunitat Valenciana: els "CEE+I" l'objectiu dels quals és facilitar la contractació laboral en empreses ordinàries de persones discapacitades que prèviament hagen seguit un itinerari d'inserció en un CEE qualificat com a tal i en els estatuts dels quals conste que a més de les activitats econòmiques pròpies del centre especial d'ocupació, una de les funcions serà la integració laboral en el mercat ordinari dels treballadors amb discapacitat que tinguen en la seua plantilla, amb un seguiment previ d'un itinerari d'inserció i acord amb empreses col·laboradores.  
El títol III es dedica a fomentar la contractació de treballadors amb discapacitat per empreses ordinàries, incloent-hi, en primer lloc, el foment a la contractació indefinida regulada en el Reial Decret 1451/1983, d'11 de maig, pel qual es regula l'ocupació selectiva i les mesures de foment d'ocupació dels treballadors minusvàlids, desenvolupat per l'Ordre del Ministeri de Treball i Seguretat Social de 13 d'abril de 1994.   
En segon lloc, el foment de la contractació temporal de persones discapacitades amb contractes del menys 12 mesos i dotat amb fons propis com a programa específic de la Comunitat Valenciana.  
En tercer lloc, regula així mateix aquesta ordre les ajudes a les denominades "empreses solidàries", també programa específic de la Comunitat Valenciana dotat amb fons propis, que són aquelles que tenint en plantilla a un nombre de 50 o més treballadors, superen el percentatge legal mínim de treballadors amb discapacitat entre els seus empleats, computat aquest percentatge en els termes regulats en l'article 38.1 de la Llei 13/1982, de 7 d'abril, segons la redacció donada per la Llei 24/2001, de 30 de desembre (BOE del 31), o que tenint una plantilla inferior a 50 treballadors, compten en aquesta amb algun treballador amb discapacitat, i en ambdós casos, a més, siguen col·laboradores d'un CEE i realitzen una contractació indefinida d'un treballador discapacitat que prèviament haja estat contractat per aquest CEE durant un període mínim de 12 mesos.  
I finalment, s'arreplega en aquest títol el suport a la contractació indefinida de treballadors amb discapacitat procedents dels enclavaments laborals regulats pel Reial Decret 290/2004, de 20 de febrer.  
Finalment es regula en el títol IV de la present ordre un programa d'ajudes a les persones amb discapacitat que es constitueixen com a autònoms, dirigit a aquells treballadors amb discapacitat que opten per la fórmula de l'ocupació autònoma o per compte propi, respectant les bases establides per l'Ordre de 16 d'octubre de 1998, però incrementant, amb fons propis, la quantia de les ajudes destinades a la renda de subsistència en 1.500 Euros addicionals en el cas de dones emprenedores, a fi d'incentivar l'ocupació autònoma entre aquest col·lectiu per al qual s'entén que hi ha una major dificultat d'inserció laboral i social.  
Resulta necessari destacar l'important pas donat amb la publicació de la Llei 51/2003, de 2 de desembre, d'Igualtat d'Oportunitats, no Discriminació i Accessibilitat Universal de les Persones amb Discapacitat, ja que ha donat lloc a un nou concepte de treballador i/o persona amb discapacitat en equiparar en l'article primer, els pensionistes de la Seguretat Social que tinguen reconeguda una pensió d'incapacitat permanent en grau de total, absoluta o gran invalidesa, i els pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat a aquelles persones afectades per una discapacitat en grau igual o superior al 33 per cent, per la qual cosa els beneficis previstos en la present ordre, han de fer-se extensius a aquest col·lectiu.   
No obstant això, i atesos els dubtes sorgits quant a la forma d'acreditar l'assimilació al grau de minusvalidesa previst en aquesta llei, s'ha publicat el Reial Decret 1414/2006, d'1 de desembre, pel qual es determina la consideració de persona amb discapacitat a l'efecte de la Llei 51/2003, de 2 de desembre, d'Igualtat d'Oportunitats, no Discriminació i Accessibilitat Universal de les Persones amb Discapacitat (BOE del 16 de desembre).  
Atés que les ajudes i subvencions que concedisca la Generalitat a la contractació de treballadors amb discapacitat, és un instrument vàlid per a potenciar la inserció laboral d'aquest col·lectiu de treballadors, finalitat última dels esforços no sols autonòmics sinó també nacionals i europeus, és la raó per la qual, a través del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, en relació amb el que estableix l'Estatut del Discapacitat, aprovat per la Llei 11/2003, de 10 d'abril, s'habilita la possibilitat d'establir preferències en la concessió d'ajudes i de subvencions de la Generalitat, així com d'exigir l'acreditació del compliment de la normativa sobre integració laboral de discapacitats, a totes les empreses que sol·liciten ajudes o subvencions a la Generalitat.  
El Reial Decret Llei 5/2006, de 9 de juny, per a la Millora del Creixement i de l'Ocupació (BOE del 14 de juny), incorpora modificacions en les bonificacions en les quotes empresarials a la Seguretat Social, incloses les d'accident de treball i malaltia professional i les quotes de recaptació conjunta, per la contractació de treballadors amb discapacitat, per a aquelles contractacions efectuades a partir de l'1 de juliol de 2006, i deroga en la disposició derogatòria única, "les referències a les bonificacions en les quotes empresarials a la Seguretat Social, incloses les d'accident de treball i malaltia professional i les quotes de recaptació conjunta, per la contractació de treballadors amb discapacitat o la incorporació com a socis de cooperatives de treball associat, contingudes en les següents normes; es mantenen en vigor la resta d'ajudes o subvencions:   
a) Reial Decret 1451/1983, d'11 de maig, pel qual en compliment del que preveu la Llei 13/1982, de 7 d'abril, es regula l'ocupació selectiva i les mesures de foment d'ocupació dels treballadors minusvàlids.  
b) Ordre del Ministeri de Treball i Afers Socials de 16 d'octubre de 1998 per la qual s'estableixen les bases reguladores per a la concessió de les ajudes i subvencions públiques destinades al foment de la integració laboral dels minusvàlids en centres especials d'ocupació i treball autònom.  
c) Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat."  
D'altra banda, l'entrada en vigor del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, aclareix i desenvolupa preceptes d'aquesta que resulta necessari incorporar al present text legal.  
La present convocatòria pretén, a través del Servici Valencià d'Ocupació i Formació (SERVEF), dur a terme el compliment dels compromisos derivats de la revisió del Pacte Valencià pel Creixement i l'Ocupació 2001-2006 (PAVACE), dels compromisos del qual deriven, entre altres, la publicació del Decret 130/2006, de 29 de setembre, del Consell, per a la promoció de l'ocupació estable a la Comunitat Valenciana, pel qual s'estableixen els principis rectors de les convocatòries anuals d'ajudes destinades a afavorir la contractació de treballadors pertanyents a col·lectius amb més dificultats d'accés a l'ocupació estable, així com plasmar la participació dels agents socials i econòmics en la integració laboral i social dels treballadors amb discapacitat.  
En virtut d'això, fent ús de les atribucions conferides per la Llei 5/1983, de 30 de desembre, de Govern Valencià i el Decret 112/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,   
ORDENE  
TÍTOL I  
CAPÍTOL I  
Disposicions generals  
Article 1. Objecte i àmbit  
1. L'objecte de la present ordre és establir un programa d'ajudes destinades a promoure i facilitar la integració laboral de persones amb discapacitat en l'àmbit de la Comunitat Valenciana.  
2. El règim d'ajudes aplicable serà el determinat en els articles següents.  
Article 2. Accions susceptibles de suport   
1. Les ajudes previstes en la present ordre aniran destinades a:  
A. Ajudes a centres especials d'ocupació:  
a) Projectes de creació d'ocupació estable.  
b) Manteniment de llocs de treball.  
c) Unitats de suport a l'activitat professional  
d) Projectes d'inserció a través de CEE+ I  
B. Contractació de treballadors amb discapacitat per empreses ordinàries:  
a) Programa de suport a la contractació indefinida ordinària.  
b) Programa de suport a la contractació indefinida a través d'enclavaments laborals.  
c) Programa de suport a les empreses solidàries.  
d) Programa de suport a la contractació temporal.  
C. Foment de l'ocupació autònoma per a persones amb discapacitat.  
2. Les ajudes que es concedisquen a l'empara de la present ordre tindran la consideració de subvencions públiques, i es regiran en allò no disposat per aquesta, per la normativa a què fa referència la disposició addicional quarta de la present ordre.   
Article 3. Beneficiaris de les ajudes  
Podran ser beneficiaris de les ajudes previstes en la present ordre:  
a) Per a les ajudes a què es refereixen les lletres a), b) i c) de l'article 2.1 A, els titulars dels centres especials d'ocupació l'activitat dels quals es realitze a la Comunitat Valenciana que complisquen amb els requisits establits en la present ordre per a cada programa d'ajudes.  
b) Per a les ajudes a què es refereix l'apartat 2.1.A d) els centres especials d'ocupació hauran de comptar en els seus estatuts socials amb la referència explícita sobre el seu caràcter d'Empresa d'Inserció (CEE+I).   
c) Per a les ajudes a què es refereix la lletra a) de l'article 2.1B, els ocupadors siga quina siga la seua forma jurídica, que tinguen centres de treball a la Comunitat Valenciana i contracten persones minusvàlides desocupades per a prestar servici en aquest àmbit.  
d) Per a les ajudes a què es refereix la lletra b) de l'article 2.1B, les empreses col·laboradores que, d'acord amb el que regula el Reial Decret 290/2004, de 20 de febrer, contracten amb caràcter indefinit a treballadors amb discapacitat d'un enclavament laboral.  
e) Per a les ajudes a què es refereix la lletra c) de l'article 2.1B, les empreses, siga quina siga la seua forma jurídica, les persones físiques i les entitats privades sense ànim de lucre, amb àmbit d'actuació a la Comunitat Valenciana i contracten persones amb discapacitat desocupades procedents d'un CEE per a prestar servici en aquest àmbit.  
f) Per a les ajudes a què es refereix la lletra d) de l'article 2.1B, les empreses, siga quina siga la seua forma jurídica, les persones físiques i les entitats privades sense ànim de lucre, amb àmbit d'actuació a la Comunitat Valenciana, que concerten els contractes temporals subvencionables per a la seua execució exclusiva en centres de treball radicats en aquesta Comunitat.  
g) Per a les ajudes a què es refereix l'apartat C de l'article 2.1, els treballadors amb discapacitat que, estant en situació de desocupació, desitgen establir-se com treballadors autònoms o per compte propi.  
En cap cas podran resultar beneficiàries les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, fins i tot sense tenir personalitat jurídica, puguen realitzar les actuacions que donarien dret a les ajudes.  
Article 4. Requisits generals dels beneficiaris  
No podran obtenir la condició de beneficiaris de les subvencions regulades en la present ordre les persones o entitats en les quals concórrega alguna de les circumstàncies previstes en l'apartat 2 de l'article 13 de la Llei 38/2003, General de Subvencions, llevat que per la naturalesa de la subvenció s'exceptue per la normativa reguladora.  
Article 5. Obligacions generals dels beneficiaris  
A més de les obligacions que per als beneficiaris de cada tipus d'acció s'estableixen en els corresponents articles d'aquesta ordre, i d'acord amb el que estableix l'article 14 de la Llei 38/2003, General de Subvencions, i en altres normes d'aplicació general, es declaren les següents:  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.  
b) Justificar davant de l'òrgan concedent, el compliment dels requisits i condicions, així com la realització de l'activitat i el compliment de la finalitat que determinen la concessió o el gaudi de la subvenció.  
c) Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que li siga requerida en l'exercici de les actuacions anteriors.  
d) Comunicar a l'òrgan concedent o l'entitat col·laboradora l'obtenció d'altres subvencions, ajudes, ingressos o recursos que financen les activitats subvencionades.  
Aquesta comunicació haurà d'efectuar-se així que es conega i, en tot cas, amb anterioritat a la justificació de l'aplicació donada als fons percebuts.  
e) Acreditar amb anterioritat a dictar-se la proposta de resolució de concessió, que es troba al corrent en el compliment de les obligacions tributàries i davant de la Seguretat Social, d'acord amb el que estableixen els articles 22 i 24 del Reial Decret 877/2006, de 21 de juliol, pel qual s'aprova el Reglament de la Llei 38/2003, i sense perjuí del que estableix la disposició addicional dihuitena de la Llei 30/1992, de Règim Jurídic de les Administracions Públiques i del Procediment Administratiu Comú.  
f) Disposar dels llibres comptables, els registres diligenciats i la resta de documents auditats com cal en els termes exigits per la legislació mercantil i sectorial aplicable al beneficiari en cada cas  
g) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
h) Per tractar-se d'ajudes cofinançades pel Fons Social Europeu, el beneficiari estarà subjecte a les normes d'informació i publicitat que estableix el Reglament (CE) número 1.159/2000, de la Comissió, de 30 de maig de 2000, sobre activitats d'informació i publicitat que han de dur a terme els estats membres en relació amb les intervencions dels fons estructurals, en relació amb l'obligació de donar publicitat del caràcter públic del finançament arreplegat en l'article 18 de la Llei 38/2003, General de Subvencions.  
i) Procedir al reintegrament dels fons percebuts en els supòsits previstos en l'article 37 de la Llei 38/2003, General de Subvencions, en relació amb el que estableixen els articles 91 a 93 del Reial Decret 887/2006, Reglament de la Llei 38/2003.  
j) La presentació de sol·licituds a l'empara d'aquesta ordre suposa la prestació del consentiment per part del sol·licitant perquè el SERVEF puga sol·licitar dels òrgans competents de la Seguretat Social la informació estrictament necessària per a comprovar les altes, baixes, manteniments i incidències de les contractacions subvencionades, així com perquè el SERVEF puga facilitar documentació dels CEE (escriptures de constitució, comptes anuals i dades estrictament necessàries per a l'estudi de la viabilitat tècnica, econòmica i financera dels projectes presentats i dels centres especials d'ocupació) a entitats col·laboradores d'aquest organisme, a fi de que es realitzen els oportuns estudis i s'emeten els corresponents informes que es consideren oportuns.  
k) Així mateix, la presentació de sol·licituds a l'empara d'aquesta ordre, suposa l'existència d'autorització expressa de tots els treballadors amb discapacitat al centre especial d'ocupació en què treballen, per a la cessió de dades al SERVEF, relatius al tipus i grau de discapacitat.  
l) Aplicació de les obligacions establides en el Reial Decret 180/2003 de 14 de febrer referides a la realització d'auditoria de comptes en aquelles empreses i entitats que han rebut subvencions o ajudes en exercicis anteriors.  
m) Compliment, si és el cas, de la normativa sobre integració laboral de persones amb discapacitat o l'exempció d'aquesta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatuts de les Persones amb Discapacitat.  
n) La subcontractació de les activitats subvencionades en la present ordre, en el cas que l'objecte d'aquestes ho permeta, es regirà per la regulació continguda en l'article 29 de la Llei 38/2003, de 17 de novembre, General de Subvencions, i podrà incloure la totalitat d'aquestes activitats, d'acord amb el que estableix l'esmentat article.   
CAPÍTOL II  
Procediment general per a la concessió de les ajudes  
Article 6. Presentació de sol·licituds i documentació  
1. Les sol·licituds per a l'obtenció de les ajudes regulades per la present ordre hauran de dirigir-se al SERVEF i es presentaran en un model normalitzat en la Direcció General del SERVEF per a les ajudes compreses en el títol II de la present ordre i en la corresponent direcció territorial d'Ocupació per a les ajudes regulades en els títols III i IV, sense perjuí del que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació, si és el cas, a través del corresponent registre telemàtic, d'acord amb el que estableix l'article 38.9 de l'esmentada llei, l'article 7.1 del Decret 18/2004, de 13 de febrer, del Consell de la Generalitat Valenciana, de Creació del Registre Telemàtic de la Generalitat Valenciana i l'Ordre de 9 de maig de 2005, de la Conselleria d'Economia, Hisenda i Ocupació (DOGV de 25 de maig de 2005), que regula el procediment de tramitació telemàtica de sol·licitud de subvencions i la presentació de documentació en l'àmbit competencial del Servici Valencià d'Ocupació i Formació.  
2. Les sol·licituds hauran d'acompanyar-se, a més de la documentació que per a cada una de les ajudes concretament s'estableix en els corresponents articles d'aquesta ordre, amb la documentació general següent:  
a) Documentació acreditativa i identificativa del sol·licitant, i, si és el cas, del seu representant legal, excepte en el cas que siga un centre especial d'ocupació, la documentació assenyalada ja estiguera en poder del SERVEF.  
b) Autorització expressa al SERVEF per a demanar respectivament davant de l'Agència Estatal de l'administració Tributària, la Conselleria d'Economia, Hisenda i Ocupació i la Tresoreria General de la Seguretat Social, la documentació acreditativa de trobar-se el sol·licitant al corrent en les obligacions tributàries i de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda i en el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions. La validesa dels certificats haurà d'estendre's al moment de l'atorgament de l'ajuda.  
En el supòsit de falta d'autorització, hauran de presentar-se certificats originals positius de l'Agència Estatal de l'administració Tributària, la Conselleria d'Economia, Hisenda i Ocupació i la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa dels quals haurà d'estendre's a la data d'atorgament de l'ajuda.  
c) Dades de domiciliació bancària, segons el model facilitat a aquest efecte (fitxa de manteniment de tercers), excepte si s'ha presentat amb anterioritat davant del SERVEF i no ha experimentat variació, en aquest cas s'indicarà el compte en què s'haurà de practicar l'ingrés, especificant en tot cas a quina ajuda/es correspon/en.  
d) Si és el cas, declaració responsable referida a les ajudes a càrrec d'un règim de mínimis rebudes per l'entitat durant els tres últims anys, comptats des de la primera ajuda obtinguda, amb indicació de l'import, l'organisme, la data de concessió i el règim d'ajudes en què s'emparava, o, si és el cas, una declaració responsable de no haver-ne rebuda cap.  
e) Declaració responsable subscrita pel representant legal que l'entitat beneficiària no està sotmesa a cap de les prohibicions per a obtenir la condició de beneficiària de subvencions i en concret de no trobar-se en el supòsit de l'article 13.2.g) de la Llei 38/2003, de 17 de novembre, General de Subvencions.  
f) De conformitat amb el que estableix l'article 31 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 30.000 Euros en el supòsit de cost per execució d'obra, o de 12.000 Euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim 3 ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les especials característiques de les despeses subvencionables no hi haja en el mercat suficient nombre d'entitats que el subministren o presten, les quals hauran d'aportar-se juntament amb la sol·licitud de subvenció.   
L'elecció entre les ofertes presentades, que haurà de presentar-se juntament amb la sol·licitud, es realitzarà d'acord amb criteris d'eficiència i economia, i s'haurà de justificar expressament en una memòria l'elecció quan no recaiga en la proposta econòmica més avantatjosa.  
g) Si és el cas, declaració responsable del compliment de la normativa sobre integració laboral de persones amb discapacitat o l'exempció d'aquesta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatuts de les Persones amb Discapacitat.  
3. En el cas que els documents que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència en què van ser presentats o, si és el cas, emesos, la identificació del procediment en què obren i que no hagen transcorregut més de cinc anys des de la finalització del procediment a què corresponguen.  
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no és possible, que acredite per altres mitjans els requisits a què es refereix el document.  
4. Quan la sol·licitud no reunisca els requisits assenyalats en la present ordre o no acompanyen la documentació que d'acord amb aquesta resulte exigible, de conformitat amb el que estableix l'article 71 de la Llei 30/1992 de 26 de novembre de 1999, modificat per la Llei 4/1999 de 13 de gener de Règim Jurídic de les Administracions Públiques i del Procediment Administratiu Comú, es requerirà l'interessat perquè en el termini de 10 dies esmene la falta o acompanye els documents preceptius, amb indicació que, si no ho fera així, es considerarà que desisteix de la seua petició, amb una resolució expressa prèvia i la notificació en els termes que preveu l'article 42 de l'esmentada llei.  
5. La formulació de la sol·licitud per part de l'interessat per a accedir als beneficis de la present ordre, suposa l'acceptació de la subvenció per part del sol·licitant d'aquesta, així com de les obligacions que se'n deriven, sense perjuí dels drets al desistiment i a la renúncia que els interessats puguen exercir.  
Article 7. Procediment de concessió, Criteris per a la concessió de les ajudes i preferències en la concessió.  
1. El procediment de concessió de subvencions regulades en la present ordre serà, segons el tipus d'ajuda, i d'acord amb el que estableix l'article 22 de la Llei 38/2003, General de Subvencions, en relació amb el Reial Decret 357/2006, de 24 de març, pel qual es deroguen els apartats d), e), i) i j) de l'article 5 de l'Ordre TAS/816/2005, de 21 de març, així com amb el que estableix l'article 10 del Decret 130/2006, de 29 de setembre, del Consell, per a la Promoció de l'Ocupació Estable a la Comunitat Valenciana:  
1. el de concessió directa previst en l'article 28 de la Llei 38/2003, General de Subvencions, per a les ajudes a les quals s'aplica el Reial Decret 357/2006, de 24 de març, pel qual es regula la concessió directa de determinades subvencions en els àmbits de l'ocupació i de la formació professional ocupacional, i que s'arrepleguen expressament en l'apartat segon de la disposició addicional quarta de la present ordre, excepte les unitats de suport a l'activitat professional en el marc dels servicis d'ajust personal i social en els CEE, i es tracta de programes la regulació dels quals correspon a l'Estat i s'ha transferit la gestió a la Generalitat de la Comunitat Valenciana, així com l'"Ajuda complementària per a CEE que tinguen en plantilla treballadors amb discapacitat de molt difícil inserció", regulada en el capítol II del títol II de la presente ordre i arreplegada en l'apartat tercer de la disposició addicional quarta i, d'acord amb el que estableix el Decret 130/2006, les ajudes a "Projectes d'inserció a través de CEE+I", regulats en el capítol IV del títol II "Centres especials d'ocupació, i ajudes al "Programa de suport a les empreses solidàries", regulades en el capítol IV del títol III "Contractació de treballadors amb discapacitat per empreses ordinàries", i que s'arrepleguen expressament en l'apartat tercer de la disposició addicional quarta de la present ordre.   
En concret, els programes a subvencionar pel sistema de concessió directa són:  
1. Programes compresos dins del títol II "Centres especials d'ocupació"  
1. "Projectes de creació d'ocupació estable" regulats en el capítol I.  
2. "Bonificació de la quota empresarial a la Seguretat Social", "Subvenció del cost salarial", apartats a), b) i c) del punt 4t de l'article 21 corresponents al programa d'"Assistència Tècnica", "Subvencions a adaptació de llocs de treball", "Subvenció destinada a equilibrar financerament els CEE", "Subvenció dirigida a equilibrar el pressupost de CEE que no tinguen ànim de lucre i siguen d'utilitat pública i imprescindibilitat" i "Ajuda complementària per a CEE que tinguen en plantilla treballadors amb discapacitat de molt difícil inserció", tots corresponents al programa de "Manteniment de llocs de treball en CEE", regulats en el capítol II.  
3. "Projectes d'inserció a través de CEE+I", regulats en el capítol IV.   
2. Programes compresos dins del títol III "Contractació de treballadors amb discapacitat per empreses ordinàries".  
1. "Programa de suport a la contractació indefinida ordinària de treballadors amb discapacitat", regulat en el capítol II.  
2. "Programa de suport a la contractació indefinida a través d'enclavaments laborals", regulat en el capítol III.  
3. "Programa de suport a l'empresa solidària", regulat en el capítol IV.  
3. Programa de "Foment de l'ocupació autònoma per a persones amb discapacitat", regulat en el títol IV.  
2. el de concurrència competitiva regulat en el capítol II del títol I de la Llei 38/2003, General de Subvencions, per als programes d'ajudes finançats amb fons propis o europeus i arreplegats expressament en l'apartat tercer de la disposició addicional quarta de la present ordre, excepte les ajudes a "Projectes d'inserció a través de CEE+I", regulats en el capítol IV del títol II i les ajudes al "Programa de suport a les empreses solidàries", regulades en el capítol IV del títol III. Així mateix, s'hi aplica el procediment de concessió per concurrència competitiva per a les unitats d'ajust a l'activitat professional en el marc dels servicis d'ajust personal i social en els CEE, regulats en el capítol III del títol II de la present ordre, en virtut del que estableix l'article 7 del Reial Decret 469/2006, de 21 d'abril (BOE del 22).  
En concret, els programes a subvencionar pel sistema de concurrència competitiva són:  
1. Programes compresos dins del títol II "Centres especials d'ocupació.  
1. Programa de "Despeses financeres" de l'article 21 regulat dins del capítol II "Manteniment de llocs de treball".  
2. "Programa d'unitats de suport a l'activitat professional", regulat en el capítol III.  
2. Programa comprés dins del títol III "Contractació de treballadors amb discapacitat per empreses ordinàries".  
"Programa de suport a la contractació temporal de persones amb discapacitat".  
2. Els criteris per a la concessió de les ajudes dependran del programa i el procediment de concessió aplicable segons el que estableix l'apartat anterior, a saber:  
A. Programes subjectes al procediment de concessió directa:  
Les ajudes s'atorgaran fins a esgotar el crèdit disponible segons l'ordre en què la sol·licitud haja tingut entrada en qualsevol dels registres d'entrada del SERVEF, sempre que es complisquen els requisits exigits i s'acompanye la totalitat de la documentació exigida per a cada tipus d'ajuda.  
B. Programes subjectes al procediment de concessió en règim de concurrència competitiva:  
1. Centres especials d'ocupació.  
a) Manteniment de llocs  
Subvencions per a despeses financeres  
Criteris: les ajudes s'atorgaran fins a esgotar el crèdit disponible segons l'ordre en què la sol·licitud haja tingut entrada en qualsevol dels registres d'entrada, sempre que es complisquen els requisits exigits en aquesta ordre i s'acompanye la totalitat de la documentació establida en aquesta.  
a) Unitats de suport a l'activitat professional  
Criteris:  
1r. Percentatge de treballadors amb discapacitat amb contracte indefinit respecte del total de treballadors amb discapacitat de la plantilla del centre especial d'ocupació.  
2n. Percentatge de treballadors amb el tipus de discapacitat i grau de minusvalidesa descrits en el punt 1 de l'apartat 2n de l'article 26 de la present ordre, sobre el total de treballadors amb discapacitat del centre especial d'ocupació.  
3r Percentatge de dones amb el tipus de discapacitat i grau de minusvalidesa descrits en el punt 1 de l'apartat 2n de l'article 26 de la present ordre sobre el total de treballadors amb aquest tipus de discapacitat i grau de minusvalidesa del centre especial d'ocupació.  
4t. Nombre de treballadors amb discapacitat procedents del centre especial d'ocupació, contractats indefinidament o amb contracte de treball, almenys, de sis mesos, per empreses del mercat ordinari de treball en els últims dos anys.  
Els percentatges anteriors hauran de referir-se al mes anterior al de la publicació de la present ordre.  
En el cas de sol·licituds presentades després de l'avaluació efectuada per la Comissió, la distribució es realitzarà per data d'entrada d'expedient complet fins a esgotar crèdit pressupostari, si és el cas.  
2. Contractació de treballadors amb discapacitat per empreses ordinàries - "Programa de Suport a la contractació temporal"  
Criteris: Grau de minusvalidesa i tipus de discapacitat del treballador que es contracta, dins de cada un dels programes inclosos en aquest apartat.  
3. En cas d'empat en la puntuació final obtinguda pels sol·licitants, tindran preferència en l'obtenció de les corresponents ajudes les empreses o centres especials d'ocupació que acrediten que, amb anterioritat a la publicació de la present ordre, ocupen un major percentatge de treballadors discapacitats en relació amb les respectives plantilles d'aquests, o bé es comprometen a contractar un percentatge major de treballadors discapacitats durant l'exercici pressupostari 2007.  
Article 8. Tramitació, resolució i recursos  
1. L'òrgan administratiu instructor, entenent per això la Direcció General d'Ocupació i Inserció Laboral, per als programes compresos en el títol II de la present ordre i a les direccions territorials d'Ocupació per a la resta dels programes, podrà demanar del sol·licitant l'aportació addicional d'altres documents o dades aclaridores que considere necessaris per a resoldre sobre la sol·licitud presentada.  
2. En el cas d'ajudes sotmeses al procediment de concessió en règim de concurrència competitiva,  
1. Una vegada instruïts els expedients, es remetran a la Comissió de Valoració que avaluarà les sol·licituds i emetrà un informe en què es concretarà el resultat d'aquesta avaluació.   
La composició de les Comissions de Valoració dependrà dels diferents programes:  
a) Per als programes compresos en el títol II - Centres especials d'ocupació, la Comissió està composta per:  
President:  
el cap de l'Àrea de Foment d'Ocupació o persona en qui aquest delegue.  
Vocals:  
la cap del Servici d'Ocupació per a Discapacitats  
el cap de la Secció de Programes d'Ocupació que, actuarà com a secretari.  
b) Per als programes compresos en el títol III - "Contractació de treballadors amb discapacitat per empreses ordinàries", les comissions, dins de l'àmbit de cada direcció territorial, estaran compostes per:  
President:  
el cap del Servici de Foment o persona en qui aquest delegue  
Vocals:  
un cap de secció del Servici de Foment  
un tècnic del programa, que actuarà com a secretari.  
La remissió d'expedients a la Comissió Avaluadora, s'efectuarà de la manera següent:  
1. Per als programes regulats en el títol II "Centres especials d'ocupació", una vegada instruïts, amb caràcter setmanal al llarg de l'exercici pressupostari.  
2. Per al programa regulat en el capítol V "Programa de suport a la contractació temporal de persones amb discapacitat" del títol III, "Contractació de treballadors amb discapacitat per empreses ordinàries", amb caràcter mensual al llarg l'exercici pressupostari, amb el límit dels terminis màxim de presentació de sol·licituds.  
En cada informe de la Comissió Avaluadora podran incloure's de nou, les sol·licituds valorades en actes anteriors que no hagueren resultat proposades per a aprovar-les, sempre amb els límits del crèdit disponible.  
2. L'òrgan instructor, a la vista de l'expedient i de l'informe de l'òrgan col·legiat, formularà proposta de resolució.  
Tant l'informe com la proposta de resolució, podrà consistir, no sols en una prelació entre les sol·licituds presentades una vegada aplicats els criteris de valoració prèviament fixats en la present ordre, sinó també, si és el cas, en un prorrateig entre els beneficiaris de la subvenció, de l'import global màxim destinat a les ajudes o en l'aprovació de les ajudes corresponents a tots els sol·licitants sense necessitat d'establir un ordre de prelació entre les sol·licituds presentades que reunisquen els requisits establits, en el cas que el crèdit consignat en la convocatòria fóra suficient, atenent el nombre de sol·licituds una vegada finalitzat el termini de presentació.  
3. La competència per a conéixer i resoldre sobre les sol·licituds formulades correspon a la directora general del SERVEF, per a les ajudes previstes en el títol II. Per a les ajudes previstes en la resta de títols, podrà delegar-se, si és el cas, en el director general d'Ocupació i Inserció Laboral i en els directors territorials d'Ocupació del SERVEF.  
4. El termini màxim per a resoldre i notificar la resolució procedent, a comptar des de l'endemà de la publicació en el DOGV de la resolució de la directora general del SERVEF, per la qual es dóna publicitat a les línies de crèdit i a l'import global màxim destinat a la concessió d'ajudes previstes en la present ordre, serà:  
· de 3 mesos, per a les ajudes regulades en els capítols II "Programa de suport a la contractació indefinida ordinària de treballadors amb discapacitat" i capítol III "Programa de suport a la contractació indefinida a través d'enclavaments laborals", ambdós del títol III de la present ordre.  
· De 6 mesos per a la resta de les ajudes regulades en la present ordre.  
5. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 43.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això, sense perjuí que subsistisca l'obligació legal de resoldre sobre la petició formulada.  
6. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja de subjectar-se el beneficiari d'aquesta, amb notificació als interessats en els termes que preveu l'article 58 de la Llei 30/1992, abans mencionada.  
7. Les resolucions dictades a l'empara de la present convocatòria posen fi a la via administrativa, i contra aquestes, els interessats podran interposar un recurs contenciós administratiu en el termini de dos mesos, a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa o, potestativament, un recurs de reposició davant de l'òrgan que va dictar la resolució en el termini d'un mes, computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercir-ne, si és el cas, qualsevol altre que consideren procedent.   
Quan la interessada siga una administració local, podrà efectuar un requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la notificació, en els termes que preveu l'article 44 de la Llei 29/1998.   
En el cas de la desestimació per silenci administratiu podrà interposar-se idèntic recurs, en el termini de sis mesos des que haguera finalitzat el termini que per a dictar i notificar la resolució expressa es menciona en el punt 5 d'aquest article, tot això de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa; i sense perjuí del que disposen els articles 116 i 117, abans mencionats.  
Article 9. Resolució d'incidències  
1. La directora general del SERVEF, o el director general d'Ocupació i Inserció Laboral i els directors territorials d'Ocupació per delegació, si és el cas, seran els competents per a resoldre les incidències que es produïsquen després de la concessió com ara pròrrogues de terminis, modificacions justificades del projecte inicial o qualsevol variació de les condicions particulars de la concessió.  
2. Tota alteració de les condicions tingudes en compte per a la concessió de l'ajuda o subvenció i, en tot cas, l'obtenció concurrent d'aquestes a què es refereix l'article 10, podrà donar lloc a la modificació de la resolució de concessió.  
Article 10. Concurrència d'ajudes i subvencions  
L'import de les subvencions regulades en la present ordre en cap cas podrà ser d'una quantia que, aïlladament o en concurrència amb altres subvencions, ajudes, ingressos o recursos d'altres administracions públiques, o d'altres ens públics o privats, nacionals o internacionals, supere el cost de l'activitat subvencionada que ha de desenvolupar el beneficiari, excepte límits més estrictes que puguen establir-se per a cada programa concret.   
Quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat exercida.   
Article 11. Control de les ajudes  
1. Correspondrà a la directora general del SERVEF, o al director general d'Ocupació i Inserció Laboral i els directors territorials d'Ocupació del SERVEF per delegació d'aquella, si és el cas, dur a terme la funció de control de les subvencions concedides, així com l'avaluació i el seguiment del present programa, per a la qual cosa implantarà tots aquells mecanismes que considere oportuns.  
2. El beneficiari estarà obligat a sotmetre's a les actuacions de control financer de la Intervenció General i dels òrgans competents de les institucions comunitàries i a tots els procediments que s'establisquen per a garantir el compliment de la present ordre.  
Article 12.Justificació del pagament de les inversions o despeses efectuades i liquidació de les ajudes.  
Amb caràcter general, les inversions o despeses efectuades pels beneficiaris objecte de subvenció, hauran d'acreditar-se mitjançant transferència bancària per a totes aquelles despeses d'import igual o superior a 1.800 Euros anuals, amb independència que el pagament siga únic o per mensualitats. S'admetran pagaments en metàl·lic per a quanties de despesa inferiors, la justificació de la qual s'acreditarà mitjançant el corresponent document de rebut. Les despeses consistents en salaris dels treballadors, s'acreditaran sempre mitjançant transferència bancària.  
La justificació mitjançant transferència bancària requerirà la presentació del justificant bancari acreditatiu del període a què fa referència el càrrec, el càrrec en compte dels imports i treballadors en cas de salaris i del període, els imports i centre especial d'ocupació, en el cas d'altres despeses.  
Una vegada dictada la resolució de concessió, es lliurarà l'import de l'ajuda reconeguda a cada beneficiari, de la forma indicada per a cada tipus d'acció en els articles corresponents d'aquesta ordre, i sempre que s'acredite en l'expedient la documentació justificativa de trobar-se el sol·licitant al corrent en les obligacions tributàries i davant de la Seguretat Social, la vigència de la qual haurà d'estendre's a la data de cada un dels pagaments.   
Article 13. Reintegrament de les ajudes concedides i procediment de reintegrament  
1. Reintegrament de les ajudes concedides:  
1r. La declaració judicial o administrativa de nul·litat o anul·lació, d'acord amb el procediment i les causes establides en l'article 36 de la Llei 38/2003, General de Subvencions, comportarà l'obligació de tornar les quantitats percebudes.  
2n. També serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els supòsits previstos en els apartats 1 i 3 de l'article 37 de la Llei 38/2003, General de Subvencions, en relació amb el que estableixen els articles 91 a 93 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.  
3r. D'acord amb el que estableix l'apartat 2n de l'article 37 de la Llei 38/2003, General de Subvencions, per a les ajudes regulades en el títol II, capítol II, "Ajuda Salarial", acollides al règim de bestretes, els reintegraments corresponents a menor justificació o sobrants deguts a baixes de treballadors en el centre especial d'ocupació per motius aliens a la voluntat de l'empresa, ho seran exclusivament per aquestes quanties i no generaran interessos, sempre que aquest reintegrament s'efectue i justifique al SERVEF, una vegada comunicada la quantia exacta per part d'aquest però abans de l'acord definitiu de la procedència d'aquest reintegrament, i s'entenga que el compliment pel beneficiari s'aproxima de manera significativa al compliment total i aquest acredite una actuació inequívocament tendent a la satisfacció dels seus compromisos.  
2. Procediment de reintegrament  
El procediment de reintegrament se substanciarà d'acord amb el que estableix el capítol II del títol II de Llei 38/2003, General de Subvencions, en relació amb el que estableix el capítol II del títol III del Reial Decret 887/2006, de 21 de juliol, pel qual s'aprova el Reglament de la Llei 38/2003.  
TÍTOL II  
Centres especials d'ocupació  
Article 14. Requisits específics  
Els centres especials d'ocupació, a més dels requisits a què fa referència amb caràcter general l'article 4 d'aquesta ordre, hauran de complir els requisits següents per a poder accedir a les ajudes d'aquest títol II.  
a) Estar qualificats i inscrits com a tals en el registre administratiu creat per l'Ordre de 10 d'abril de 1986, de la Conselleria de Treball i Seguretat Social (DOGV núm. 376, de 14.05.1986).  
b) Estar inscrits com a entitats ocupadores en els règims de la Seguretat Social en què hi haja afiliació de treballadors per compte d'altri.  
c) Haver presentat la documentació prevista en l'article 5 de l'Ordre de 10 d'abril de 1986, de la Conselleria de Treball i Seguretat Social:   
· Memòria que contemple la titularitat del centre, la ubicació, les activitats, el compliment o no dels seus objectius econòmics i les causes que han influït en això. En el cas de centres que realitzen contractes previstos en el Reial Decret 364/2005, de 8 d'abril, pel qual es regula el compliment alternatiu amb caràcter excepcional de la quota de reserva a favor dels treballadors amb discapacitat, la memòria afegirà la tipologia de les accions que s'han realitzat i els recursos financers aplicats d'acord amb l'article 4., en relació amb els apartats a), b) i d) de l'apartat 1 de l'article 2 del esmentat reial decret.  
· Memòria explicativa del programa d'ajust personal i social desenvolupat durant l'exercici anterior en el centre especial d'ocupació, amb especial referència a les actuacions realitzades per a la inserció dels treballadors amb discapacitat en l'empresa ordinària.  
· Relació de la plantilla, agrupant-los per classe de minusvalidesa (física, psíquica o sensorial), i especificant per cada treballador que haja estat en plantilla en aquell any, les dades següents: nom i cognoms, número DNI, número de Seguretat Social, percentatge de minusvalidesa, categoria professional, data de la resolució de reconeixement de grau de minusvalidesa, data d'alta en el centre, data d'alta en la Seguretat Social, data de visat del contracte en elservici públic d'ocupació corresponent i, si és el cas, data de baixa en el centre i causa d'aquesta.  
· Documentació econòmica: balanç i compte d'explotació del centre especial d'ocupació.  
d) Per als treballadors amb discapacitat que inicien contracte en un CEE durant el present exercici, aportar un informe d'adequació al lloc emés pels equips multiprofessionals de valoració a què els treballadors amb discapacitat s'hauran de sotmetre almenys cada dos anys, d'acord amb el que estableix el Reial Decret 1368/1985, de 17 de juliol, del Ministeri de Treball i Seguretat Social, que regula la relació laboral de caràcter especial dels que treballen en Centres Especialitzats d'Ocupació (BOE Núm. 189, de 8 d'agost de 1985). En defecte de l'esmentat Informe, s'haurà de presentar la sol·licitud realitzada a l'equip multiprofessional de valoració perquè es duga a terme la revisió periòdica abans mencionada així com "Descripció i Anàlisi del Lloc de Treball". Tant en el cas de presentació d'informe d'adequació com en el de sol·licitud d'informe i "Descripció i Anàlisi del lloc de treball", aquests seran vàlids i es presentaran una sola vegada per a totes les contractacions efectuades en el mateix any per a un mateix centre i activitat.  
CAPÍTOL I  
Projectes de creació d'ocupació estable  
Article 15. Objecte de l'ajuda i accions susceptibles de suport  
Les ajudes arreplegades en el present capítol tenen com a finalitat donar suport als projectes generadors d'ocupació de caràcter estable per a persones amb discapacitat en els centres especials d'ocupació, a través de la creació de nous llocs de treball estables o la transformació de contractes temporals en indefinits l'any de la convocatòria de l'ajuda, sempre que el beneficiari justifique adequadament la inversió que implica el projecte per a alguna o algunes de les accions següents:  
a) Per a l'assistència tècnica, que podrà consistir en alguna de les modalitats següents:  
- Estudis de viabilitat, d'organització, de comercialització, de diagnosi i altres de naturalesa anàloga.  
- Auditories i informes econòmics.  
- Assessorament en les diferents àrees de gestió empresarial.  
L'import de la subvenció per a aquesta assistència tècnica no podrà superar el 50% del cost del servici prestat.  
b) Per a la inversió fixa en projectes d'interés social, entenent per inversió subvencionable qualsevol immobilitzat (excloent-ne les bestretes), d'acord amb el pla general comptable.  
En tot cas, els béns subvencionables, a excepció dels immobles, no podran ser béns usats.  
c) Per a subvencionar parcialment els interessos dels préstecs que obtinguen d'entitats de crèdit, públiques o privades, que tinguen subscrit a aquest efecte un conveni amb la Conselleria d'Economia, Hisenda i Ocupació, en les condicions següents:  
- La subvenció financera serà, com a màxim, de 3 punts de reducció d'interessos de préstecs concedits al sol·licitant, pagadora d'una sola vegada, en quantia calculada com si la subvenció es meritara cada any de la duració d'aquest, inclòs el possible període de carència.  
- El tipus d'interés serà fix o variable.   
En préstecs a tipus variable, el tipus nominal màxim serà del Míbor o Euribor més 2 punts.  
Per una resolució de la secretària autonòmica d'Ocupació, directora general del SERVEF, es donarà publicitat en el Diari Oficial de la Comunitat Valenciana del tipus d'interés nominal màxim, en funció dels anys de duració del préstec, en el cas de préstecs a tipus fix.  
- La quantia subvencionable d'aquests estarà compresa entre 3.005 euros i 50.000 euros.   
- Els préstecs l'import dels quals no supere els 12.021 euros tindran una duració màxima de 5 anys, i podran incloure 1 any de carència.  
- Per al supòsit de préstec de quantia superior, el termini d'amortització podrà ser de fins a 8 anys, i podrà incloure 2 anys de carència.  
- Tot això sense perjuí que puguen concertar-se operacions de major duració; en aquest cas, el tram que excedisca els anteriorment indicats no serà objecte de subvenció.  
- Els préstecs no podran ser cancel·lats durant el primer any de vida. Si es fera així, el prestatari estarà obligat a reintegrar a la Tresoreria de la Generalitat Valenciana la totalitat de la subvenció percebuda. Si l'amortització anticipada es produeix una vegada transcorregut aquest període, el reintegrament serà de la part de subvenció no meritada.  
Article 16. Quantia de les ajudes  
1. Les subvencions anteriors, arreplegades en les lletres a), b) i c) de l'article 15, seran en conjunt de fins a 12.021 euros per lloc de treball creat amb caràcter estable i a jornada completa, si el centre especial d'ocupació supera el 90% de treballadors amb discapacitat respecte del total de la plantilla en el moment de presentació de la sol·licitud i de fins a 9.016 euros si el nombre de treballadors amb discapacitat del centre especial d'ocupació està comprés entre el 70% i el 90% respecte del total de la plantilla en el moment de presentació de la sol·licitud.  
2. En el cas de contractacions indefinides a temps parcial, els imports abans assenyalats seran proporcionals a la duració de la jornada estipulada en el contracte.  
3. A l'efecte de determinar el percentatge de treballadors amb discapacitat, no es computarà el personal no discapacitat dedicat a la prestació de servicis d'ajust personal i social, així com el que preste servicis en aquelles activitats o llocs de treball específics que, per la seua naturalesa o complexitat, no puguen ser exercits per persones discapacitades.  
S'entendrà per servicis d'ajust personal i social els de rehabilitació, terapèutics, d'integració social, culturals i esportius que procuren al treballador discapacitat del centre especial d'ocupació una major rehabilitació personal i millor adaptació de la seua relació social.  
En el cas d'activitats o llocs de treball específics que, per la seua naturalesa o complexitat, no puguen ser exercits per persones discapacitades, si es tracta de noves contractacions efectuades a partir del 20/05/2006, i a l'objecte del còmput del percentatge de personal discapacitat en la plantilla del centre especial d'ocupació, haurà de presentar-se un certificat expedit pel Centre SERVEF corresponent acreditatiu de no existir en el mercat de treball treballadors amb discapacitat aptes per a exercir aquests llocs o activitats.  
Article 17. Requisits específics  
a) Que els llocs de treball la creació dels quals se subvencione siguen coberts per persones discapacitades i suposen la creació d'ocupació estable. Quan es tracte de centres especials d'ocupació qualificats almenys 3 anys abans de la data de presentació de la sol·licitud d'aquesta ajuda, s'haurà d'acreditar que els llocs per als quals se sol·licita l'ajuda suposen un increment de plantilla de llocs estables respecte a l'existent tres anys abans a la data de sol·licitud de l'ajuda.  
b) Que el projecte d'inversió tinga viabilitat tècnica, econòmica i financera, que s'acreditarà mitjançant la presentació de l'oportú estudi econòmic detallat.  
c) L'assistència tècnica es prestarà per empreses o persones físiques especialitzades i que reunisquen garanties de solvència professional.  
L'assistència tècnica no podrà ser prestada pels socis, associats, o persones directament relacionades amb l'entitat beneficiària.  
d) Els préstecs, per a ser subvencionables, hauran de ser concedits per aquelles entitats de crèdit, públiques o privades, que tinguen subscrit un conveni amb aquest objecte amb la Conselleria d'Economia, Hisenda i Ocupació.  
Article 18. Obligacions dels beneficiaris  
Són obligacions dels beneficiaris de les ajudes previstes en el present capítol:  
a) Acreditar en el termini que es determine en la resolució de concessió, la creació o l'ampliació de llocs de caràcter estable en els centres especials d'ocupació, que hauran de mantenir-se, des del moment de la contractació indefinida, com a mínim un termini de tres anys.  
b) En el supòsit de produir-se alguna baixa en els llocs de treball indicats en la lletra anterior, el centre especial d'ocupació disposa d'un mes de termini per a substituir aquest lloc en les mateixes condicions que tenia el treballador substituït, i haurà de comunicar la situació al SERVEF en un termini no superior a 15 dies.   
En el cas que les vacants no siguen cobertes, i sempre que aquesta vacant siga produïda per un acomiadament declarat improcedent, l'entitat beneficiària estarà obligada a reintegrar la subvenció percebuda totalment. En el supòsit de cessament per qualsevol altra causa no imputable a l'empresa, el reintegrament en el cas de vacants no cobertes serà proporcional al temps que quede per al compliment dels tres anys.  
c) Quan les inversions corresponguen a equipament (maquinària, utillatge, vehicles de transport), haurà de coincidir amb les mateixes accions pressupostades en el projecte de la sol·licitud.  
d) Els béns adquirits mitjançant subvenció hauran de figurar a nom de l'entitat beneficiària i destinats al fi concret per al qual es concedisca la subvenció durant un període de cinc anys des de la data de la concessió de la subvenció, en el cas de béns immobles, i de 2 anys en la resta dels béns, i seran utilitzats d'acord amb la finalitat específica per a la qual es va sol·licitar l'ajuda. Qualsevol modificació en la situació jurídica dels mencionats béns necessita l'autorització expressa del SERVEF.  
e) Respecte dels béns immobles corresponents a adquisicions o construccions finançades mitjançant subvenció, en l'escriptura de compravenda haurà de constar la quantitat en què ha participat el SERVEF, així com que aquest bé està afecte al fi concret per al qual es va concedir la subvenció durant un període mínim de cinc anys; aquests aspectes hauran de ser objecte d'inscripció en el registre públic corresponent.  
f) Els béns immobles subvencionats seran assegurats pel seu valor contra el risc d'incendis durant cinc anys.  
Article 19. Documentació i termini  
1. A més de la documentació general que estableixen els articles 6 i 14, a la sol·licitud haurà d'acompanyar-se, en cada cas, amb els documents següents  
- Factures proforma o pressupostos de les inversions a realitzar i, si és el cas, projecte tècnic.  
- Memòria explicativa del projecte que arreplegue l'estudi econòmic detallat que acredite la viabilitat tècnica, econòmica i financera del projecte, amb especial referència a l'evolució de la plantilla actual i la prevista en els dos exercicis següents, amb desglossament de treballadors, segons el model normalitzat, així com amb indicació del nombre de treballadors a contractar fixos i la quantia de l'ajuda sol·licitada.  
- Balanços de situació (actiu i passiu) i comptes de resultats (ingressos i despeses) dels dos exercicis anteriors, així com balanç de situació i compte de resultats previsionals, juntament amb pla de finançament i pla d'inversions d'exercici actual i dos exercicis futurs, segons el model normalitzat.   
- TC1 i TC2 de gener de 2004 i de gener de 2007.  
- Per als treballadors l'activitat dels quals en el corresponent centre especial d'ocupació s'inicie en el present exercici, haurà de presentar-se una acreditació de la inscripció del treballador com a demandant d'ocupació en el centre SERVEF corresponent.  
- Certificat de minusvalidesa dels treballadors amb discapacitat per a la inserció laboral estable dels quals se sol·licita l'ajuda o acreditació de la condició de treballador amb discapacitat d'acord amb el que estableix la disposició addicional tercera de la present ordre.  
2. En el cas de sol·licitud d'ajudes per a la subvenció parcial d'interessos de préstecs, a la qual es refereix l'article 15, lletra c):  
- Certificat d'aprovació del préstec per l'entitat prestadora on s'especifique el nom del prestatari, la quantia, l'interés i el termini d'amortització.  
3. El termini per a presentar les sol·licituds per a l'obtenció de les ajudes regulades en aquest capítol serà d'un mes a comptar des de l'endemà a la publicació de la present ordre en el Diari Oficial de la Generalitat.  
Si el centre especial d'ocupació no haguera iniciat les seues activitats, aquest tindrà de termini un mes a partir de la primera contractació de personal discapacitat, i la data límit per a la sol·licitud d'aquestes ajudes serà el 30 de juny.  
Article 20. Justificació i pagament   
1. Les ajudes per a la creació de llocs de treball de naturalesa estable es justificaran en el termini que determine la resolució de concessió, i en tot cas, el termini màxim de presentació dels justificants serà el dia 31 d'octubre i es lliurarà d'una sola vegada, amb la presentació prèvia del compte justificatiu i els justificants de despeses consistents en la documentació següent:  
1r. Amb caràcter general, serà necessària:  
- La presentació, en imprés normalitzat, de la relació de treballadors amb discapacitat contractats i del personal d'ajust personal i social que tinga el centre, i d'aquells treballadors sense discapacitat que realitzen servicis o ocupen llocs que, per la seua especificitat, no poden ser realitzats o ocupats pel personal discapacitat en el moment del lliurament de l'ajuda.  
· Original del/s contracte/s de treball indefinit o conversió/ons de contractes temporals que donen lloc a l'ajuda, realitzats a persones discapacitades, registrat com cal pel SERVEF o còpia del contracte firmat per les parts juntament amb el justificant de la comunicació telemàtica al SERVEF, document d'alta o comunicat de variació de dades de la Seguretat Social i certificats de minusvalidesa, si és el cas.   
· Documentació acreditativa de trobar-se el sol·licitant al corrent en les obligacions tributàries i davant de la Seguretat Social, la vigència de la qual haurà d'estendre's a la data de cada un dels pagaments.   
2n. Una memòria econòmica justificativa del cost de les activitats realitzades, que contindrà:  
a) Una relació classificada de les despeses i inversions de l'activitat, amb identificació del creditor i del document, l'import, la data d'emissió i, si és el cas, la data de pagament. Si es tracta de subvenció financera, dades del contracte de préstec, segons el model normalitzat.  
En el cas que la subvenció s'haja atorgat basant-se en un pressupost, s'indicaran les desviacions ocorregudes.  
b) Amb caràcter específic, d'acord amb la modalitat d'ajuda:  
- La subvenció per assistència tècnica o la subvenció a la inversió fixa se satisfaran amb la presentació prèvia de les factures o els documents de valor probatori equivalent en el tràfic mercantil o amb eficàcia administrativa incorporats en la relació a què es fa referència en el paràgraf anterior, i la documentació acreditativa del pagament, d'acord amb el que estableix l'article 12 de la present ordre.  
· Les subvencions financeres s'endossaran d'una sola vegada a l'entitat de crèdit corresponent, amb la presentació prèvia del contracte de préstec davant del SERVEF.  
c) Certificat de taxador independent acreditat com cal i inscrit en el corresponent registre oficial, en cas d'adquisició de béns immobles.  
d) Una relació detallada d'altres ingressos o subvencions que hagen finançat l'activitat subvencionada amb indicació de l'import i la procedència.  
e) Els tres pressupostos que, en aplicació de l'article 31.3 de la Llei General de Subvencions, ha d'haver sol·licitat el beneficiari.  
2. Correspon a la directora general del SERVEF, o al director general d'Ocupació i Inserció Laboral per delegació d'aquella, el reconeixement de l'obligació i la proposta de pagament de la subvenció.   
CAPÍTOL II  
Manteniment de llocs de treball  
Article 21. Accions susceptibles de suport  
A fi de facilitar el manteniment dels llocs de treball, els centres especials d'ocupació podran accedir a les ajudes següents:  
1. Bonificació del 100% de la quota empresarial a la Seguretat Social, incloses les d'accident de treball i malaltia professional i les quotes de recaptació conjunta, per a les contractacions efectuades amb anterioritat a l'1 de juliol de 2006. Aquestes bonificacions seran deduïdes directament pels centres especials d'ocupació, amb l'autorització prèvia del SERVEF, de les quotes que calga liquidar mensualment a la Seguretat Social, d'acord amb la normativa vigent en aquesta matèria.  
Per a les contractacions efectuades a partir de l'1 de juliol de 2006, les bonificacions en la quota empresarial a la Seguretat, es regeixen pel que estableix el Reial Decret Llei 5/2006, de 9 de juny, per a la Millora i el Creixement de l'Ocupació (BOE del 14), o norma que el puga substituir o convalidar, i les bonificacions seran practicades pels centres especials d'ocupació directament, sense l'autorització prèvia del SERVEF, d'acord amb el que estableix l'apartat 2 de la disposició derogatòria única de l'esmentat reial decret llei.  
2. Subvenció del cost salarial corresponent als llocs de treball ocupats per persona discapacitada que realitze una jornada de treball completa i estiga donat d'alta en la Seguretat Social, consistent en el 50% del salari mínim interprofessional vigent l'any 2007.  
En el cas de treball a temps parcial, la subvenció experimentarà una reducció proporcional a la jornada laboral realitzada.  
Les subvencions per ampliacions de plantilla dels mesos de novembre i desembre se sol·licitaran a l'empara de l'ordre d'ajudes per a l'exercici següent.  
Quan un treballador/a se trobe en situació d'incapacitat temporal (IT), l'import de la subvenció salarial es referirà exclusivament als dies el pagament dels quals siga a càrrec obligatòriament del centre especial d'ocupació, de conformitat amb el que dispose la normativa de la Seguretat Social.  
No resultaran subvencionables per manteniment del cost salarial les contractacions de treballadors de duració inferior al mes, excepte el contracte d'interinitat realitzat en els termes que preveu l'article 4 del Reial Decret 2.720/1998, de 18 de desembre, que desplega l'article 15 del Text Refós de la Llei de l'Estatut dels Treballadors. Aquesta exclusió no es tindrà en compte en aquells supòsits en què l'extinció del contracte es produïsca per la baixa voluntària del treballador.  
3. Ajuda de les despeses financeres: els centres especials d'ocupació podran sol·licitar ajudes destinades a subsidiar parcialment les despeses financeres generades com a conseqüència de les bestretes mensuals de l'ajuda de manteniment salarial. Aquestes despeses financeres se subvencionaren sempre que siguen pagades per les entitats financeres que tinguen subscrit a aquest efecte un conveni amb la Conselleria d'Economia, Hisenda i Ocupació, en les condicions establides en aquell a través d'un compte de crèdit regulador per a la bestreta mensual de l'ajuda de manteniment salarial inicial, en una quantia màxima de 120 euros per cada 6000 euros que pogueren ser anticipats.  
4. Subvencions per assistència tècnica destinades a:  
a) Estudis de viabilitat, d'organització, de comercialització, de diagnosi i altres de naturalesa anàloga, fins al 50% del cost del servici prestat, sempre que per la seua naturalesa no tinguen caràcter ordinari i continuat en l'activitat de l'empresa  
b) Auditories i informes econòmics, fins al 50% del cost del servici prestat, sempre que per la seua naturalesa no tinguen caràcter ordinari i continuat en l'activitat de l'empresa  
c) Assessorament en les diverses àrees de gestió empresarial, fins al 50% de cost del servici prestat, sempre que per la seua naturalesa no tinguen caràcter ordinari i continuat en l'activitat de l'empresa  
5. Subvencions per a adaptació de llocs de treball i eliminació de barreres arquitectòniques, en una quantia màxima no superior a 1.803 euros per lloc de treball que s'adapte a les necessitats del personal discapacitat en plantilla, sense que en cap cas sobrepasse el cost real de l'adaptació o l'eliminació.  
6. Subvenció, per una sola vegada, destinada a equilibrar i sanejar financerament als centres especials d'ocupació, a fi d'aconseguir una reestructuració perquè assolisquen nivells de productivitat i rendibilitat que garantisquen la viabilitat i l'estabilitat.  
7. Subvenció dirigida a equilibrar el pressupost d'aquells centres que no tinguen ànim de lucre i siguen d'utilitat pública i imprescindibles. Aquesta subvenció no podrà cobrir resultats adversos derivats d'una gestió deficient segons el parer de l'administració.  
Per a la concessió i la determinació de la quantia, caldrà ajustar-se al que disposa l'article 12 del Reial Decret 2.273/1985, de 4 de desembre, pel qual s'aprova el Reglament dels centres especials d'ocupació, per la qual cosa es tindrà en compte:  
a) L'activitat, la dimensió, l'estructura i la gerència del centre.  
b) La composició de la seua plantilla, amb atenció especial a la proporció de treballadors amb discapacitat respecte del total en el centre especial d'ocupació, així com la naturalesa i el grau de minusvalidesa dels seus components, en relació amb la seua capacitat d'adaptació al lloc de treball que exercisquen.  
c) La modalitat i les condicions dels contractes subscrits amb els treballadors de la plantilla del centre, siguen treballadors amb discapacitat o no.  
d) Les variables econòmiques que concórreguen en el centre en relació amb el seu objectiu i la seua funció social.  
e) Els servicis d'ajust personal i social que preste el centre als seus treballadors amb discapacitat.  
8. Ajuda complementària per als centres especials d'ocupació que tinguen en plantilla treballadors amb discapacitat de molt difícil inserció fins a 200 Euros mensuals per cada treballador amb discapacitat psíquica amb un grau de minusvalidesa reconegut igual o superior al 33%, o 100 Euros mensuals per cada treballador amb discapacitat física o sensorial amb un grau de minusvalidesa reconegut igual o superior al 65%.  
Aquestes ajudes es podran concedir de forma conjunta i acumulada amb les ajudes establides en l'apartat 2 d'aquest mateix article i amb les condicions establides en aquest.  
Article 22. Requisits dels beneficiaris  
Per a cada tipus d'ajuda es requerirà:  
- Per a la subvenció del cost salarial, haver pagat el salari corresponent als treballadors amb discapacitat del centre.  
- Per a la bonificació de quotes a la Seguretat Social, acreditar el compliment, dins del termini i la forma escaient, de les obligacions que en matèria de cotització tenen els centres especials d'ocupació.  
- Per a la subvenció d'assistència tècnica, es prestarà per empreses o persones físiques especialitzades i que reunisquen garanties de solvència professional.  
L'assistència tècnica regulada en els apartats a), b) i c) de l'apartat 4 de l'article 21 de la present ordre, no podran ser prestades pels socis, associats, o persones directament relacionades amb l'entitat beneficiària.  
No resultarà subvencionable la contractació de treballadors l'activitat laboral setmanal dels quals, en la mateixa o en una altra empresa, ja estiga subvencionada per qualsevol organisme públic en jornada igual o superior a 40 hores setmanals.  
- Per a la subvenció destinada a adaptar llocs de treball i eliminar barreres arquitectòniques:  
a) Justificar-ne la necessitat mitjançant l'oportuna memòria i informe favorable de la Inspecció de Treball.  
b) Els treballadors amb discapacitat pels quals se sol·licita l'ajuda inicialment, hauran d'estar en situació d'alta en la Seguretat Social i amb contracte vigent en el centre especial d'ocupació en el moment en què es resolga la petició.  
c) No resultarà subvencionable l'adaptació per treballador o lloc de treball pels quals s'haguera obtingut ja subvenció pel mateix concepte en els 4 anys immediatament anteriors.  
- Per a la subvenció d'equilibri financer, amb caràcter excepcional i extraordinari, el centre acreditarà que, a més de tenir viabilitat tècnica, econòmica i financera, es troba en el moment de la sol·licitud en una situació financera que posa en greu perill la seua subsistència i, per tant, el manteniment dels llocs de treball. Per a això, s'haurà de presentar la documentació econòmica necessària que permeta determinar la necessitat i la quantia de l'ajuda, la seua concreta finalitat i la garantia de la seua reestructuració i viabilitat, una vegada concedida la subvenció.  
- Per a la subvenció destinada a equilibrar els pressupostos dels centres:   
a) Que no tinga ànim de lucre.  
b) Que siga d'utilitat pública i imprescindible, declarada mitjançant un acord del Consell de Ministres, a proposta del Ministeri de Treball i Afers Socials.  
c) Que els resultats adversos que es pretenen equilibrar no deriven d'una gestió deficient segons el parer de l'administració.  
- Per a l'ajuda complementària als centres que disposen de treballadors amb discapacitat de molt difícil inserció, s'haurà d'acreditar el tipus i grau de discapacitat dels treballadors a subvencionar.  
Article 23. Obligacions del beneficiari  
A més de les obligacions generals establides en l'article 5 d'aquesta ordre, en el supòsit d'ajudes per a l'equilibri financer, el centre es comprometrà a mantenir l'establiment i no deixar la seua activitat en un mínim de 5 anys des de la concessió de l'ajuda.  
Article 24. Documentació i termini  
1. Documentació  
A més de la documentació general que estableix l'article 6, caldrà adjuntar, en cada cas, la següent:  
A . Costos salarials:  
a) Per als treballadors l'activitat de la qual en el corresponent centre Especial d'Ocupació s'inicie en el present exercici, haurà d'aportar-se:  
1. Certificats de minusvalidesa o acreditació de la condició de treballador amb discapacitat d'acord amb el que estableix la disposició addicional tercera de la present ordre.  
2. Juntament amb la corresponent sol·licitud en model normalitzat, una còpia del/s contracte/s de treball o conversió/ons de contractes temporals que donen lloc a l'ajuda, realitzats a persones discapacitades, comunicat com cal al centre SERVEF i els comunicats d'alta en la Seguretat Social.  
En el supòsit de transformacions de contractes temporals, hauran d'aportar-se la conversió del contracte i el comunicat de variació de dades en la Seguretat Social.  
3. Acreditació de la inscripció del treballador com a demandant d'ocupació en el centre SERVEF corresponent.  
b) En imprés normalitzat, relació nominativa del personal amb discapacitat per als llocs de treball del qual se sol·licita l'ajuda.   
B. Assistència tècnica:  
a) Memòria del contingut de la prestació de servicis objecte de subvenció.   
b) Pressupost econòmic detallat dels costos del servici.  
c) Memòria de l'entitat o el curriculum vitae de les persones que realitzen l'estudi-assessorament.  
C. Adaptació de llocs de treball o eliminació de barreres arquitectòniques:  
a) Memòria descriptiva de les necessitats d'adaptació del lloc o eliminació de barreres que es realitzarà, en la qual s'identificarà el treballador i el tipus de discapacitat, amb indicació del cost i un informe favorable de la Inspecció de Treball.  
b) Pressupostos i/o factures proforma de la inversió a realitzar i/o projecte tècnic, si és el cas.  
c) Programa d'actuació que garantisca l'execució de la inversió abans del 31 d'octubre de l'any de la convocatòria.  
En el cas de canvi de centre de treball, autorització d'obertura del centre de treball.  
d) Certificats de minusvalidesa on conste tipus i grau d'aquesta, o acreditació de la condició de treballador amb discapacitat d'acord amb el que estableix la disposició addicional tercera de la present ordre.  
D. Subvenció de sanejament financer:  
a) Memòria explicativa del desequilibri financer i el seu origen; antecedents del centre.  
b) Estudi economicofinancer de viabilitat.  
c) Balanços de situació (actiu i passiu) i comptes de resultats (ingressos i despeses) dels dos exercicis anteriors, així com balanç de situació i compte de resultats previsionals, juntament amb pla de finançament i pla d'inversions d'exercici actual i dos exercicis futurs, segons el model normalitzat.   
E. Subvenció d'equilibri pressupostari:  
a) Declaració d'imprescindibilitat per a assegurar l'ocupació remunerada i la prestació de servicis d'ajust personal i social, entenent per això els de rehabilitació, terapèutics, d'integració social, culturals i esportius que procuren al treballador amb discapacitat del centre especial d'ocupació una major rehabilitació personal i una millor adaptació en la seua relació social.  
b) Memòria explicativa del desequilibri financer i el seu origen; antecedents del centre.  
c) Estudi econòmic financer de viabilitat.  
d) Balanços de situació (actiu i passiu) i comptes de resultats (ingressos i despeses) dels dos exercicis anteriors, així com balanç de situació i compte de resultats previsionals, juntament amb pla de finançament i pla d'inversions d'exercici actual i dos exercicis futurs, segons el model normalitzat.   
F. Despeses financeres: document bancari que justifique l'obertura del compte regulador.  
G. Per a l'ajuda complementària als centres especials d'ocupació amb treballadors de molt difícil inserció, s'haurà d'acreditar el tipus i percentatge de discapacitat per cada treballador a subvencionar, juntament amb l'imprés normalitzat de la relació nominativa del personal amb discapacitat per als llocs de treball del qual se sol·licita l'ajuda.  
2. Termini  
Les sol·licituds d'ajudes regulades en aquest capítol hauran de presentar-se en el termini d'un mes a comptar des de l'endemà de la publicació de la present ordre, llevat que el centre especial d'ocupació no haja iniciat les seues activitats; en aquest cas, el centre tindrà un mes a partir de la primera contractació de personal discapacitat, i el termini màxim per a la petició d'aquestes ajudes serà el dia 31 d'octubre.   
En el supòsit d'ampliació de plantilla de personal discapacitat, per a les ajudes establides en l'article 21.2 i 21.8, la sol·licitud de l'ajuda es realitzarà en el termini assenyalat d'un mes comptat a partir de la data de la contractació; si no n'hi ha, es reconeixerà la subvenció des de la data de la seua efectiva presentació. En el cas de canvi de seu del centre de treball, regirà el mateix termini d'un mes a comptar des de l'autorització d'obertura del centre de treball per a l'ajuda d'adaptació de llocs de treball, encara que no hi haja ampliació de plantilla. En tot cas, aquestes sol·licituds no podran ser posteriors al 31 d'octubre.  
Les sol·licituds d'ajuda salarial i ajuda complementària per a CEE que tinguen en plantilla treballadors amb discapacitat de molt difícil inserció, per a les contractacions de treballadors amb discapacitat efectuades als mesos de novembre i desembre de 2007, s'hauran de presentar en els terminis establits en l'ordre de convocatòria d'ajudes per a l'exercici 2008.  
Article 25. Justificació i pagament  
Les ajudes per al manteniment de llocs de treball en centres especials d'ocupació es faran efectives en els termes següents:  
1. Les ajudes als costos salarials es justificaran de la manera següent:  
a) Mitjançant la presentació dels rebuts de salaris i del document bancari de transferència que, d'acord amb el que estableix l'article 12 de la present ordre, acredite que han sigut pagat.   
L'aportació de la documentació indicada es realitzarà en els terminis que s'indiquen a continuació, juntament amb relació mensual dels treballadors amb discapacitat d'alta, que s'arreplegarà en un imprés normalitzat, fins que el SERVEF facilite als beneficiaris de les ajudes l'aplicació informàtica SIDEC que suplirà l'imprés indicat.  
Primer termini; de l'1 al 15 de març: rebuts de salaris de gener i febrer i TC1 i TC2 de gener.  
Segon termini: de l'1 al 15 de juny: rebuts de salaris de març, abril i maig.  
Tercer termini: de l'1 al 15 de setembre: rebuts de salaris de juny, extra, si és el cas, juliol i agost.  
Quart termini: de l'1 al 15 de novembre: rebuts de salaris de setembre i octubre.  
Cinqué termini. De l'1 al 15 de febrer de l'any següent a la convocatòria: rebuts de salaris de novembre, desembre i extra, i TC1 i TC2 del mes desembre de l'any de la convocatòria.  
L'ajuda es lliurarà segons la documentació presentada en els terminis anteriors, i, si és el cas, es podrà acumular en un sol pagament la justificació d'un o més terminis.  
Si per causes motivades com cal la presentació de la documentació justificativa es realitzara fora dels terminis assenyalats, es podrà detraure, si és el cas, de la subvenció a pagar, la quantia corresponent al nombre de dies que hagen originat el retard.  
b) Si el centre especial d'ocupació ha sol·licitat l'ajuda de despeses financeres a través d'un compte de crèdit regulador en una de les entitats bancàries que han subscrit el conveni amb la Conselleria d'Economia, Hisenda i Ocupació, aquesta Conselleria emetrà un certificat sobre l'import que li poguera correspondre a la vista de la documentació de sol·licitud de la subvenció salarial inicial. Aquest certificat es traslladarà a l'entitat bancària triada, la qual obrirà el compte de crèdit regulador i indicarà a la Conselleria el número del compte de crèdit. A partir d'aquest instant, l'entitat bancària procedirà al pagament mensual prorratejat de l'ajuda corresponent al cost salarial. En les successives transferències de pagament de les subvencions es pagarà en aquest compte tant l'ajuda per manteniment salarial com l'ajuda per despeses financeres.  
Els terminis de justificació i el pagament de l'ajuda es realitzaran com en l'apartat anterior.  
c) Per al personal discapacitat fix del CEE, es podran lliurar bestretes de les ajudes en els termes previstos per la Llei d'Hisenda Pública de la Generalitat Valenciana i per la Llei de Pressupostos de la Generalitat Valenciana per a l'exercici 2007.  
En aquests supòsits, la resolució de concessió de l'ajuda fixarà al beneficiari els terminis de justificació de l'ajuda que, en tot cas, s'efectuarà d'acord amb el que disposa l'apartat anterior quant a documentació i forma de presentació.  
2. Per a les ajudes corresponents a l'assistència tècnica, els costos d'aquesta es justificaran mitjançant la presentació d'un compte justificatiu comprensiu d'una memòria econòmica acreditativa del cost de les activitats realitzades, que contindrà:  
a) Una relació classificada de les despeses i inversions de l'activitat, amb identificació del creditor i del document, l'import, la data d'emissió i, si és el cas, la data de pagament. En el cas que la subvenció s'haja atorgat basant-se en un pressupost, s'indicaran les desviacions succeïdes.  
b) Les factures i els documents acreditatius del pagament dels servicis prestats en els terminis establits en el paràgraf anterior i justificats d'acord amb el que estableix l'article 12 de la present ordre.  
L'ajuda es lliurarà segons la documentació presentada en els terminis anteriors, i, si és el cas, es podrà acumular en un sol pagament la justificació d'un o més terminis.  
c) Una relació detallada d'altres ingressos o subvencions que hagen finançat l'activitat subvencionada amb indicació de l'import i la procedència.  
d) Els tres pressupostos que, en aplicació de l'article 31.3 de la Llei General de Subvencions, ha d'haver sol·licitat el beneficiari.  
3. La subvenció per a l'adaptació de llocs o l'eliminació de barreres es pagarà amb la presentació prèvia d'un compte justificatiu comprensiu d'una memòria econòmica acreditativa del cost de les activitats realitzades, que contindrà:  
a) Una relació classificada de les despeses i inversions de l'activitat, amb identificació del creditor i del document, l'import, la data d'emissió i, si és el cas, la data de pagament. En el cas que la subvenció s'haja atorgat basant-se en un pressupost, s'indicaran les desviacions succeïdes.  
b) Les factures i rebuts, i/o, si és el cas, certificats d'obra corresponents a les inversions efectivament realitzades, i s'estableix com a termini màxim de justificació el dia 31 d'octubre de l'any per al qual se sol·licite l'ajuda.  
c) Una relació detallada d'altres ingressos o subvencions que hagen finançat l'activitat subvencionada amb indicació de l'import i la procedència  
d) Els tres pressupostos que, en aplicació de l'article 31.3 de la Llei General de Subvencions, ha d'haver sol·licitat el beneficiari.   
4. Les subvencions d'equilibri financer es lliuraran d'una sola vegada, una vegada presentada la documentació establida en aquesta ordre i en la resolució de concessió.  
5. L'ajuda per a l'equilibri pressupostari es lliurarà d'una sola vegada en el moment de la concessió de l'ajuda.  
6. Despeses financeres: l'ajuda es lliurarà una vegada es justifiquen les despeses efectuades pel manteniment del compte regulador i superen la subvenció concedida.   
7. L'ajuda complementària per als CEE que tinguen en plantilla treballadors amb discapacitat de molt difícil inserció, es justificarà d'acord amb el que estableix l'apartat 1 d'aquest article i es lliurarà juntament amb l'ajuda salarial i en les mateixes condicions que aquesta.  
8. Correspon a la directora general del SERVEF, o al director general d'Ocupació i Inserció Laboral per delegació d'aquella, el reconeixement de l'obligació i la proposta de pagament de la subvenció  
CAPÍTOL III   
Unitats de suport a l'activitat professional  
Article 26. Objecte de les ajudes, destinataris finals i unitats de suport a l'activitat professional  
1. Les ajudes arreplegades en el present capítol tenen com a finalitat donar suport a la creació d'"unitats de suport a l'activitat professional" en el marc dels servicis d'ajust personal i social dels centres especials d'ocupació, com a instruments de modernització d'aquests.  
2. Destinataris finals.  
1. Els destinataris finals del present programa, seran els treballadors amb discapacitat dels centres especials d'ocupació que es troben en algun dels supòsits que es descriuen a continuació:  
a) Persones amb paràlisi cerebral, persones amb malaltia mental o persones amb discapacitat intel·lectual, amb el grau de minusvalidesa reconegut igual o superior al 33%.  
b) Persones amb discapacitat física o sensorial amb un grau de minusvalidesa reconegut igual o superior al 65%.  
2. Les unitats de suport a l'activitat professional podran prestar servici també als treballadors amb discapacitat del centre especial d'ocupació no inclosos en l'apartat anterior, sempre que la dedicació a aquests treballadors no menyscabe l'atenció dels inclosos en l'apartat anterior  
3. S'entén per unitats de suport a l'activitat professional els equips multiprofessionals emmarcats dins dels servicis d'ajust personal i social dels centres especials d'ocupació que, mitjançant el desenvolupament de les funcions i les comeses assenyalades en l'article 2 del Reial Decret 469/2006, de 21 d'abril, pel qual es regulen les unitats de suport a l'activitat professional en el marc dels servicis d'ajust personal i social dels centres especials d'ocupació, (BOE del 22), permeten ajudar a superar les barreres, obstacles o dificultats que els treballadors amb discapacitat d'aquests centres tenen en el procés d'incorporació a un lloc de treball, així com la permanència i la progressió d'aquest.  
4. Composició de les unitats de suport a l'activitat professional  
1. Els centres especials d'ocupació que accedisquen a aquestes subvencions, hauran de disposar d'unitats de suport a l'activitat professional la composició de les quals s'establirà d'acord amb els mòduls que s'indiquen a continuació:  
a) Fins a 15 treballadors amb discapacitat inclosos en el punt 1 de l'apartat 2 del present article: 1 tècnic de grau mitjà o superior, o amb coneixements i/o experiència equiparables, almenys al 20% de la seua jornada i 1 encarregat de suport a la producció a temps complet, o els que corresponguen proporcionalment si la contractació es realitza a temps parcial.  
b) De 16 a 30 treballadors amb discapacitat inclosos en el punt 1 de l'apartat 2 del present article: 1 tècnic de grau mitjà o superior, o amb coneixements i/o experiència equiparables, almenys al 80% de la seua jornada i 2 encarregats de suport a la producció a temps complet, o els que corresponguen proporcionalment si la contractació es realitza a temps parcial.  
c) De 31 a 45 treballadors amb discapacitat inclosos en el punt 1 de l'apartat 2 del present article: 2 tècnics de grau mitjà o superior, o amb coneixements i/o experiència equiparables, un dels tècnics a temps complet i l'altre almenys al 50% de la seua jornada i 3 encarregats de suport a la producció a temps complet, o els que corresponguen proporcionalment si la contractació es realitza a temps parcial.  
d) De 46 a 60 treballadors amb discapacitat inclosos en el punt 1 de l'apartat 2 del present article: 2 tècnics de grau mitjà o superior, o amb coneixements i/o experiència equiparables, un dels tècnics a temps complet i l'altre almenys al 50% de la seua jornada i 4 encarregats de suport a la producció a temps complet, o els que corresponguen proporcionalment si la contractació es realitza a temps parcial.  
e) De 61 a 75 treballadors amb discapacitat inclosos en el punt 1 de l'apartat 2 del present article: 3 tècnics de grau mitjà o superior, o amb coneixements i/o experiència equiparables, dos dels tècnics a temps complet i l'altre dels tècnics almenys al 50% de la seua jornada, i 5 encarregats de suport a la producció a temps complet, o els que corresponguen proporcionalment si la contractació es realitza a temps parcial.  
f) Per a més de 75 treballadors, s'establirà la plantilla de la unitat de suport a l'activitat professional proporcionalment, segons els criteris anteriorment exposats.  
2. Quan el nombre de treballadors amb el tipus de discapacitat i grau de minusvalidesa establit en el punt 1 de l'apartat 2n del present article a què es dirigeix el servici no es corresponga amb els límits de cada mòdul, el temps de dedicació del personal de les unitats de suport a l'activitat professional serà proporcional al nombre d'aquests treballadors amb discapacitat  
3 Quan per causes justificades es produïsquen vacants del personal que integra aquestes unitats, a fi de mantenir la proporcionalitat, hauran de ser substituïdes per altres treballadors de la mateixa categoria i condicions que el substituït, i es presentarà el corresponent contracte comunicat en el centre SERVEF, en el termini de 15 dies.  
Article 27. Subvencions i quantia d'aquestes  
1. Les subvencions establides en el present capítol es destinaran a finançar costos salarials i de Seguretat Social derivats de la contractació indefinida dels treballadors de les unitats de suport a l'activitat professional en els centres especials d'ocupació, per al desenvolupament de les funcions descrites en el Reial Decret que les crea.  
2. La quantia d'aquestes subvencions s'estableix en 1.200 Euros anuals per cada treballador amb el tipus de discapacitat i grau de minusvalidesa indicats en el punt 1 de l'apartat 2 de l'article 26 contractats per temps indefinit o mitjançant contracte temporal de duració igual o superior a sis mesos.  
Aquesta subvenció de 1.200 Euros es reduirà de forma proporcional en funció de la jornada i la duració dels contractes dels treballadors discapacitats  
Article 28. Documentació i terminis  
1. Documentació  
Les sol·licituds en model normalitzat hauran d'acompanyar-se, a més de la documentació general que s'estableix en els articles 6 i 14, amb la següent:  
a) Relació dels treballadors integrants de cada unitat de suport, llocs de treball que hagen d'ocupar i jornada laboral, així com relació de treballadors discapacitats a què atenga cada unitat, especificant tipus i grau de discapacitat i tipus i duració dels contractes (alta i baixa en SS).  
b) Annex normalitzat amb dades de plantilla de treballadors del CEE per a valoració d'expedients.  
c) Pla d'ajust personal i social del centre especial d'ocupació així com memòria del contingut de les funcions encomanades a les unitats de suport, i de cada un dels seus membres.  
d) Còpia dels contractes indefinits, o transformació de temporals en indefinits, dels treballadors integrants de les unitats de suport amb anterioritat a la presentació de la corresponents sol·licituds, així com dels nous contractes o transformacions que puguen realitzar-se, comunicats com cal al Centre SERVEF corresponent, juntament amb els comunicats d'alta en Seguretat Social.  
e) Documentació acreditativa del tipus i grau de discapacitat dels treballadors, d'acord amb el que disposa la disposició addicional 3a de la present ordre.  
f) Documentació acreditativa de la titulació de grau mitjà o superior del personal tècnic integrant de les unitats de suport o, si no en té, curriculum vitae acreditatiu dels coneixements i/o experiència equiparables.  
2. Termini  
A les sol·licituds d'ajudes regulades en aquest capítol, se'ls aplicarà el termini establit en l'article 24.2 paràgraf primer de la present ordre.  
Article 29. Justificació i pagament  
1. Les despeses consistents en salaris dels treballadors, s'acreditaran sempre mitjançant la presentació de les nòmines dels treballadors integrants de les unitats de suport juntament amb les transferències bancàries, d'acord amb el que estableix l'article 12 de la present ordre i les despeses consistents en recompensa de quotes de Seguretat, mitjançant la presentació dels corresponents TC1 i TC2 de cada mensualitat.  
L'aportació de la documentació indicada es realitzarà en els terminis que s'arrepleguen a continuació, acompanyada amb la relació mensual dels treballadors amb discapacitat d'alta i personal de les unitats de suport a l'activitat professional que presten servicis, que s'arreplegarà en imprés normalitzat:  
Primer termini: de l'1 al 15 de març, nòmines de gener i febrer i TC1 i TC2 de gener.  
Segon termini: de l'1 al 15 de juny, nòmines de març, abril i maig i TC1 i TC2 de febrer, març i abril.  
Tercer termini: de l'1 al 15 de setembre, nòmines de juny, extra, si és el cas, juliol i agost i TC1 i TC2 de maig, juny i juliol.  
Quart termini: de l'1 al 15 de novembre, nòmines de setembre i octubre i TC1 i TC2 d'agost i setembre.  
Cinqué termini: de l'1 al 15 de febrer de l'exercici següent, nòmines de novembre, desembre i extra i TC1 i TC2 d'octubre, novembre i desembre.  
2. Les subvencions es pagaran mitjançant pagaments anticipats, en funció dels percentatges establits en la Llei d'Hisenda Pública de la Generalitat, a saber:  
- fins a un 40% de l'import d'aquesta podrà lliurar-se immediatament una vegada concedida,  
- fins a un 20% es pagarà després de l'aportació i la comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció, documentació que haurà de presentar-se amb data límit 1 de juliol de 2007, llevat que per causes justificades com cal, l'esmentada despesa no haja sigut contreta.  
- la resta es pagarà una vegada el beneficiari justifique el compliment del que s'ha convingut, i la data límit serà el 15 de febrer de l'any pròxim al de la present convocatòria.  
Els centres especials d'ocupació beneficiaris de les ajudes regulades en la present ordre, estan exonerats de formalitzar garanties per les quantitats anticipades, en la forma establida en l'apartat E) de l'article 47 bis de la Llei d'Hisenda Pública de la Generalitat.  
CAPÍTOL IV  
Projectes d'inserció a través de CEE + I  
Article 30. Objecte de les ajudes  
Les ajudes arreplegades en el present capítol tenen com a finalitat donar suport a projectes encaminats a facilitar la contractació laboral en empreses ordinàries de persones discapacitades que prèviament han seguit un itinerari d'inserció en un CEE + I.  
Article 31. Obligacions dels beneficiaris  
Els CEE + I a més de complir els requisits assenyalats amb caràcter general per als CEE establits en els articles 4 i 18 d'aquesta ordre, hauran de fer constar en els seus estatuts de constitució que, a més de les activitats econòmiques pròpies del centre especial d'ocupació, una de les funcions serà la integració laboral en el mercat ordinari dels treballadors amb discapacitat que tinguen en la seua plantilla, utilitzant per a això un procés previ d'itinerari d'inserció. Excepcionalment, podrà substituir-se aquest requisit pel compromís d'adequació dels estatuts en un termini màxim d'un any des de la data de publicació d'aquesta ordre.  
Article 32. Documentació i termini  
A més de la documentació general que estableix l'article 6, els CEE + I que sol·liciten acollir-se a les ajudes previstes en aquest capítol hauran d'aportar els documents següents:  
a) Projecte d'inserció laboral, amb detalla del nombre de treballadors acollits, les mesures de suport implantades i els terminis de vigència.  
b) Relació d'empreses ordinàries col·laboradores que es comprometen a contractar els treballadors amb discapacitat del CEE + I una vegada finalitzat l'itinerari d'inserció.  
El termini per a presentar les sol·licituds per a l'obtenció de les ajudes regulades en aquest capítol s'iniciarà l'endemà de la publicació de l'ordre i finalitzarà el dia 30 de juny de 2007.   
Article 33. Quanties  
1. Per cada treballador que en finalitzar l'itinerari d'inserció siga contractat per l'empresa ordinària per temps indefinit i a jornada completa, el centre especial d'ocupació tindrà dret a una subvenció per un import de 3.000 euros.  
2. Quan el contracte a temps indefinit es concerte a temps parcial, la subvenció de 3.000 euros es reduirà proporcionalment a la jornada pactada.  
Article 34. Justificació i pagament  
1. Les ajudes previstes en aquest capítol es justificaran en el termini que determine la resolució de concessió, i en tot cas el termini màxim de presentació dels justificants serà el dia 31 d'octubre de 2007.  
2. Amb caràcter específic, d'acord amb la modalitat de l'ajuda hauran de presentar la documentació següent:  
a) Còpia del/s contracte/s de treball, dels treballadors amb discapacitat, que després del període de realització d'itineraris d'inserció han sigut contractats per una empresa ordinària, registrat com cal pel SERVEF o còpia del contracte firmat per les parts juntament amb el justificant de la comunicació telemàtica al SERVEF   
b) Acreditació de la baixa en el centre especial d'ocupació d'aquells treballadors que cessen per inserció en empresa ordinària.  
c) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, la vigència de la qual haurà d'estendre's a la data de cada un dels pagaments.   
TÍTOL III  
Contractació de treballadors amb discapacitat  
per empreses ordinàries  
CAPÍTOL I  
Disposicions generals  
Article 35. Objecte  
El present títol té com a objecte establir incentius per a afavorir la inserció dels treballadors amb discapacitat en el mercat ordinari de treball.  
Article 36. Accions susceptibles de suport  
Les ajudes previstes en el present títol s'articulen en els programes d'actuació següents:  
a) Programa de suport a la contractació indefinida de treballadors amb discapacitat.  
b) Programa de suport a la contractació indefinida a través d'enclavaments laborals.   
c) Programa de suport a les empreses solidàries.  
d) Programa de suport a la contractació temporal de persones amb discapacitat.  
Article 37. Documentació i terminis  
A. Documentació  
Les sol·licituds, en model normalitzat pel SERVEF hauran d'acompanyar-se, a més de la indicada en l'article 6.2, amb la documentació següent:  
a) Còpia del/s contracte/s de treball o conversió/ons de contractes temporals que donen lloc a l'ajuda realitzats a persones discapacitades, comunicat com cal al centre SERVEF. En cas de transformació d'un contracte anterior s'aportarà el contracte de què la transformació n'és la causa i, si és el cas, les pròrrogues que se n'hagueren concertat.  
b) Document nacional d'identitat del treballador contractat.  
c) Comunicat d'alta del treballador contractat en la Seguretat Social. En el supòsit de transformació d'un contracte anterior, s'acompanyarà el corresponent comunicat de variació de dades en la Seguretat Social.  
d) Certificat de minusvalidesa expedit per l'òrgan competent on conste el tipus i grau de minusvalidesa o l'acreditació de la condició de persona amb discapacitat d'acord amb el que estableix la disposició addicional tercera de la present ordre.   
e) Acreditació de la inscripció del treballador com a demandant d'ocupació en el centre SERVEF d'Ocupació corresponent.  
f) Descripció detallada del lloc de treball, característiques tècniques d'aquest i capacitat que ha de tenir el treballador per a cobrir aquest lloc.  
g) Per a les ajudes d'adaptació de llocs, memòria descriptiva de les necessitats adaptació o dotació de mitjans de protecció personal, amb indicació del cost i un informe favorable de la Inspecció de Treball.  
h) Declaració responsable que les contractacions realitzades no estan compreses en els supòsits d'exclusió previstos en l'article 38 de la present ordre.  
i) Declaració acreditativa que l'empresa compleix la normativa sobre integració laboral de persones amb discapacitat, o si és el cas, l'exempció d'aquesta obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatut de Persones amb Discapacitat.  
B. Terminis  
1. Les sol·licituds d'ajudes regulades en aquest títol hauran de presentar-se en el termini màxim de dos mesos comptats des de la data d'inici de la prestació laboral o de la transformació objecte de les ajudes, i tindran com a data límit el 31 d'octubre de 2007. Per a les contractacions o transformacions formalitzades en el 2007, en el període previ a la publicació de la present convocatòria, el còmput del termini de dos mesos s'iniciarà a partir de l'endemà de la publicació.  
2. Les sol·licituds referides al manteniment de contractes o transformacions formalitzats en els tres últims mesos de l'any 2006 hauran de presentar-se en el termini màxim de dos mesos a comptar des de l'endemà de la publicació de la present ordre.   
Article 38. Exclusions  
Les subvencions regulades pel present títol, no s'aplicaran en els supòsits següents:  
a) Contractacions realitzades amb treballadors que, en els vint-i-quatre mesos anteriors a la data de la contractació, hagueren prestat servicis en la mateixa empresa o grup d'empreses mitjançant un contracte per temps indefinit.  
El que disposa el paràgraf precedent s'aplicarà també en el supòsit de vinculació laboral anterior del treballador amb empreses a què la sol·licitant dels beneficis haja succeït, en virtut del que estableix l'article 44 de la Llei de l'Estatut dels Treballadors.  
b) Treballadors que hagen finalitzat la seua relació laboral de caràcter indefinit en un termini de tres mesos previs a la formalització del contracte. Aquesta exclusió no s'aplicarà, per la seua mateixa naturalesa, als incentius per a la contractació per l'empresa col·laboradora de treballadors amb discapacitat inclosos en l'article 6.2 a) o b) del Reial Decret 290/2004, de 20 de febrer, que hagen finalitzat la seua relació laboral de caràcter indefinit amb el centre especial d'ocupació.  
c) Quan es tracte de contractacions temporals, també se n'exclouran les relacions laborals de caràcter especial previstes en l'article 2.1 de la Llei de l'Estatut dels Treballadors.   
Article 39. Tramitació i instrucció  
Les direccions territorials d'Ocupació, com a unitats receptores de les sol·licituds, sol·licitaran un informe dels equips multiprofessionals del corresponent centre de Valoració i Orientació de Discapacitats de la Conselleria de Benestar Social, sobre l'adequació del lloc de treball a la discapacitat del treballador contractat, en el cas de contractacions indefinides o transformació de contractes temporals en indefinits, d'acord amb la seua regulació específica.  
Article 40. Obligacions dels beneficiaris  
A més de les obligacions establides amb caràcter general en l'article 5 d'aquesta ordre, els beneficiaris de les ajudes regulades en el present títol:  
1. Hauran de formalitzar els contractes per escrit.  
2. Les entitats beneficiàries estan obligades a mantenir l'estabilitat en l'ocupació dels treballadors amb discapacitat contractats a l'empara de la present disposició per un període mínim de tres anys quan es tracte de contractacions de caràcter indefinit, i per un període mínim d'un any quan es tracte de contractacions de caràcter temporal.   
Durant aquest període, en cas de baixa per acomiadament declarat o reconegut improcedent, serà procedent el reintegrament total de la subvenció; si la baixa ocorreguera per altres causes no imputables als beneficiaris, hauran de substituir-los en el termini d'un mes per altres treballadors amb les mateixes característiques i comunicar això a l'òrgan que va concedir la subvenció en un termini no superior a 15 dies des de la data del nou contracte, i es beneficiaran en aquest cas només de la bonificació de la quota de la Seguretat Social pels substituts.  
3. Hauran de remetre anualment a la direcció territorial d'Ocupació una relació dels treballadors pels quals s'hagueren concedit les ajudes i subvencions regulades en aquesta disposició, a fi d'acreditar la seua permanència en l'empresa o, si és el cas, dels treballadors que els hagueren substituït; aquesta obligació s'entendrà durant tres anys a partir de la data de la contractació indefinida del treballador amb discapacitat i durant un any si es tractara d'una contractació temporal.  
4. En el supòsit de transformació del contracte inicial objecte d'ajuda, de contracte temporal a indefinit, haurà de comunicar-se aquesta circumstància a l'organisme gestor d'aquesta ajuda.  
Article 41. Liquidació i forma de pagament  
1. Una vegada dictada la resolució de concessió de les ajudes i/o subvencions a què es refereix el present títol, es lliurarà l'import total de l'ajuda reconeguda a cada beneficiari. La percepció de les ajudes per a adaptació de llocs de treball requerirà la presentació dels justificants que acrediten la despesa realitzada, amb data límit del 21 de novembre de 2007, i s'haurà d'acreditar d'acord amb el que estableix l'article 12 de la present ordre.   
2. Correspon als directors territorials d'Ocupació del SERVEF, per delegació de la directora general del SERVEF, el reconeixement de l'obligació i la proposta de pagament d'aquestes.  
Article 42. Normativa supletòria  
En allò no regulat expressament en aquest títol hi valdrà el que disposa la normativa d'aplicació següent:  
- Per a les ajudes establides en els capítols II i V caldrà ajustar-se al que disposa l'Ordre de 13 d'abril de 1994, del Ministeri de Treball i Seguretat Social (BOE de 5 de maig), per la qual es regula la concessió d'ajudes i subvencions sobre el foment de l'ocupació de treballadors minusvàlids que estableix el capítol II del Reial Decret 1.451/1983, d'11 de maig, o altres disposicions que la modifiquen o la desenvolupen.  
- Per a les ajudes establides en el capítol III, caldrà ajustar-se al que disposa el Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat.  
CAPÍTOL II  
Programa de suport a la contractació indefinida  
ordinària de treballadors amb discapacitat  
Article 43. Ajudes  
1. Les empreses que, durant el present exercici, contracten per temps indefinit i a jornada completa treballadors amb discapacitat desocupats inscrits en els centres SERVEF d'ocupació, tindran dret a les ajudes següents:  
a) Una subvenció de 3.907 euros per cada treballador contractat,   
b) Una subvenció, compatible amb les anteriors ajudes, que podrà arribar als 902 euros per treballador amb discapacitat contractat, destinada a l'adaptació dels llocs de treball o dotació d'equips de protecció personal necessaris per a evitar accidents laborals al treballador amb discapacitat contractat, o eliminar barreres o obstacles que impedisquen o dificulten el treball dels treballadors amb discapacitat . Si aquesta ajuda no fóra sol·licitada per l'empresa, podrà ser sol·licitada pel treballador mateix.  
Per a les contractacions efectuades a partir de l'1 de juliol de 2006, les bonificacions en la quota empresarial a la Seguretat, es regeixen pel que estableix el Reial Decret Llei 5/2006, de 9 de juny, per a la Millora i el Creixement de l'Ocupació (BOE del 14), o norma que el puga substituir o convalidar, i les bonificacions seran practicades directament pels beneficiaris, sense la l'autorització prèvia del SERVEF, d'acord amb el que estableix l'apartat 2 de la disposició derogatòria única de l'esmentat reial decret llei.  
2. Quan el contracte a temps indefinit es concerte a temps parcial, es mantindran les ajudes descrites en l'apartat anterior, si bé la subvenció de 3.907 euros es reduirà proporcionalment a la jornada pactada.  
3. La transformació en indefinits a jornada completa o a temps parcial dels contractes temporals de foment d'ocupació per a treballadors amb discapacitat, efectuats a l'empara, bé del que disposa la Llei 42/94, de 30 de desembre, de Mesures Fiscals Administratives i d'Ordre Social, en la redacció donada per la disposició addicional sisena de la Llei 13/96, de 30 de desembre, de Mesures Fiscals Administratives i d'Ordre Social, bé del que disposa la disposició addicional primera del Reial Decret Llei 5/2006, de 9 de juny, per a la Millora del Creixement i de l'Ocupació, o bé norma que el puga substituir o convalidar, així com la transformació en indefinits dels contractes d'aprenentatge, en pràctiques, per a la formació, subscrits amb treballadors que en el moment de la transformació tinguen la condició de treballadors amb discapacitat d'acord amb el que estableix la disposició addicional tercera de la present ordre, seran objecte de les ajudes establides en els apartats anteriors.  
4. Les cooperatives de treball associat que incorporen treballadors amb discapacitat com a socis tindran dret als beneficis establits en els números anteriors.  
5. Així mateix, tindran dret als beneficis establits en els apartats anteriors les empreses que mantinguen com a treballadors a treballadors amb discapacitat que, reunint els requisits establits en el present capítol, s'hagueren integrat en els tres últims mesos de l'any 2006.  
6. L'import de les ajudes previstes en aquest capítol no podrà superar, en concurrència amb altres ajudes públiques per a la mateixa finalitat, el 60% del cost salarial anual corresponent al contracte que hi dóna dret, d'acord amb el que disposa l'apartat tercer de l'article 7 del Reial Decret 1.451/1983, en redacció donada pel Reial Decret 27/2000, de 14 de gener.  
CAPÍTOL III  
Programa de suport a la contractació   
indefinida a través d'enclavaments laborals  
Article 44. Ajudes  
1. Les empreses col·laboradores que, durant el present exercici i d'acord amb el que regula el Reial Decret 290/2004, de 20 de febrer, contracten amb caràcter indefinit un treballador de l'enclavament amb discapacitat que presente especials dificultats per a l'accés al mercat ordinari de treball d'acord amb el que disposa l'article 6.2.a) o b) d'aquest reial decret, tindran dret a les ajudes següents:  
a) Subvenció de 7.814 euros per cada contracte de treball subscrit a jornada completa. Si el contracte fóra a temps parcial, la subvenció es reduirà proporcionalment segons la jornada de treball pactada.  
Aquesta subvenció podrà ser destinada per l'empresa col·laboradora, totalment o parcialment, a servicis de suport del treballador.  
b) Subvenció per adaptació del lloc de treball i eliminació de barreres o obstacles de conformitat amb el que estableix l'article 43.1.b) de la present ordre.  
2. Per a tenir dret a aquestes ajudes, la contractació dels treballadors haurà de realitzar-se sense solució de continuïtat i transcorregut, almenys, un termini de tres mesos des de l'inici de l'enclavament o des de la incorporació del treballador si aquesta fóra posterior a l'inici de l'enclavament.  
Article 45. Documentació específica  
Les sol·licituds, en model normalitzat pel SERVEF, hauran d'acompanyar-se, a més de la documentació indicada en els articles 6.2 i 37 A. de la present ordre, amb la documentació següent:  
a) Contracte subscrit entre l'empresa col·laboradora i el centre especial d'ocupació, en els termes i les condicions establides per l'article 5 del Reial Decret 290/2004, de 20 de febrer, mitjançant el qual es formalitze l'enclavament laboral.  
b) Comunicació a la Direcció General del SERVEF d'aquest contracte i les possibles pròrrogues, en el termini d'un mes des de la firma.  
c) Contractes de treball subscrits amb els treballadors amb discapacitat i dels corresponents certificats de minusvalidesa, a l'efecte de comprovar que es tracta de treballadors amb especials dificultats d'accés al mercat ordinari de treball, en els termes de l'article 6.2 del Reial Decret 290/2004, de 20 de febrer.   
Article 46. Requisits de l'enclavament   
S'entendrà per enclavament laboral el contracte entre una empresa del mercat ordinari de treball, anomenada empresa col·laboradora, i un centre especial d'ocupació per a la realització d'obres o servicis que tinguen relació directa amb l'activitat normal d'aquella i per a la realització de la qual un grup de treballadors amb discapacitat del centre especial d'ocupació es desplaça temporalment al centre de treball de l'empresa col·laboradora, amb els requisits i les condicions establides pel Reial Decret 290/2004, de 20 de febrer, pel qual es regulen els enclavaments laborals com a mesura de foment de l'ocupació de les persones amb discapacitat.   
Capítol IV  
Programa de suport a les empreses solidàries  
Article 47. Ajudes  
Aquelles empreses privades, siga quina siga la seua forma jurídica, i les entitats privades sense ànim de lucre que tinguen en plantilla un nombre de 50 o més treballadors i superen el percentatge legal mínim de treballadors amb discapacitat entre els seus empleats, computat aquest percentatge en els termes regulats en l'article 38.1 de la Llei 13/1982, de 7 d'abril, segons la redacció donada per la Llei 24/2001, de 30 de desembre (BOE del 31), o que, tenint una plantilla inferior a 50 treballadors, hi tinguen algun treballador amb discapacitat, i en ambdós casos, a més, siguen col·laboradores d'un CEE i realitzen una contractació indefinida d'un treballador discapacitat que prèviament haja estat contractat per aquest CEE durant un període mínim de 12 mesos, podran sol·licitar una ajuda de 2.500 euros per cada contracte per temps indefinit i a jornada completa efectuat durant l'any 2007 a treballadors amb discapacitat desocupats, quantitat que es reduirà en la corresponent proporció si es tracta de jornada parcial.  
Article 48. Sol·licitud i tramitació   
La tramitació i la resolució de la sol·licitud es farà en conjunt amb la presentada respecte del mateix contracte per a les ajudes per contractació indefinida previstes en el capítol II d'aquest títol, i serà necessària l'aprovació d'aquestes últimes per a la concessió de la corresponent a empresa solidària.  
Article 49. Requisits dels beneficiaris  
A més dels requisits i les obligacions assenyalats amb caràcter general en l'article 5 i 6 d'aquesta ordre, els sol·licitants hauran d'acreditar:  
- Que prèviament a la contractació objecte de l'ajuda tinguen el percentatge legal mínim de treballadors amb discapacitat.   
- Que han realitzat un nou contracte indefinit amb un treballador desocupat amb discapacitat i sol·licitat per aquesta contractació les ajudes per contractació previstes en el capítol II d'aquest títol.   
- Que manifesten el compromís de continuar en un futur mantenint els requisits anteriors durant tres anys a partir de la contractació que siga objecte de subvenció.  
CAPÍTOL V  
Programa de suport a la contractació temporal   
de persones amb discapacitat  
Article 50. Ajudes   
1. Les entitats que complisquen els requisits establits en l'article 3, paràgraf f) d'aquesta ordre, i que inicialment contracten temporalment treballadors desocupats amb discapacitat durant 2007 amb una duració mínima de 12 mesos, podran accedir a una ajuda de 1.800 euros per a la contractació inicial per cada treballador amb discapacitat contractat, llevat que el contracte es transforme en indefinit durant l'any de duració del contracte, i en aquest cas la subvenció serà proporcional a la duració del contracte temporal, si obtenen les corresponents ajudes de la transformació.  
2. Quan el contracte temporal es concerte inicialment a temps parcial, l'ajuda es reduirà proporcionalment a la jornada pactada.  
3. Així mateix, tindran dret a l'ajuda establida en l'apartat anterior, les empreses que mantinguen com a treballadors a treballadors amb discapacitat que, reunint els requisits establits en el present capítol, s'hagueren integrat en els tres últims mesos de l'any 2006.  
4. Les empreses que subscriguen contractes temporals de foment de l'ocupació per a treballadors amb discapacitat, d'acord amb el que estableix la disposició addicional primera del Reial Decret Llei 5/2006, de 9 de juny, per a la Millora del Creixement i de l'Ocupació, o norma que el puga substituir o convalidar, o, sempre que la seua duració siga igual o superior a 12 mesos, contractes en pràctiques o per a la formació regulats en l'article 11 del Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març, o contractes de duració determinada a l'empara de l'article 15 de l'esmentat text refós, tindran dret a sol·licitar la subvenció establida en el punt b) de l'apartat 1 de l'article 43 de la present ordre. Si aquesta ajuda no fóra sol·licitada per l'empresa, podrà ser sol·licitada pel treballador mateix.   
TÍTOL IV  
Foment de l'ocupació autònoma per a persones   
amb discapacitat  
Article 51. Ajudes a l'ocupació autònoma  
Les persones amb discapacitat que, estant desocupades i inscrites com a demandants en els centres SERVEF d'Ocupació, desitgen establir-se com a treballadors/es autònoms/es o per compte propi i l'activitat dels quals, que haurà de començar l'any 2007, es trobe domiciliada a la Comunitat Valenciana, podran accedir a les ajudes següents:  
a) Subvenció de 3.907 euros com a ajuda en concepte de renda de subsistència, de manera que es garantisca una mínima solvència en l'inici de l'activitat.   
Aquesta quantia podrà incrementar-se en 1.500 Euros addicionals quan la beneficiària de l'ajuda siga una dona desocupada.   
Aquestes ajudes es concediran de forma conjunta i acumulada, o separadament en el cas que no existisca crèdit adequat i suficient, en el pressupost de la Generalitat Valenciana per a l'any 2007.  
b) Subvencions financeres dels interessos dels préstecs destinats a finançar les inversions necessàries per a la constitució en treballadors autònoms o per compte propi que obtinguen d'aquelles entitats de crèdit, públiques o privades, que tinguen subscrit, a aquest efecte, el pertinent conveni de col·laboració financera amb la Conselleria d'Economia, Hisenda i Ocupació.  
En el supòsit de sol·licitud d'ajuda financera, el préstec haurà de formalitzar-se en l'exercici 2007 i sempre amb anterioritat a la sol·licitud d'ajuda. No seran subvencionables els préstecs que no reunisquen les condicions i les característiques expressades en aquests convenis.  
La quantia de l'ajuda serà de fins a tres punts de reducció d'interessos de préstecs destinats a finançar inversions necessàries per a la constitució en treballador per compte propi. Es calcularan com si els interessos de cada any es meritaren d'una sola vegada en el moment de la concessió del préstec.  
L'import dels préstecs objecte de la subvenció estarà comprés entre 3.005 euros i 50.000 euros.   
Quan el préstec siga superior a 12.021 euros, el peticionari haurà d'adjuntar-hi el pla d'inversions segons model normalitzat juntament amb les factures corresponents a la justificació de la despesa, i en aquest cas el valor d'aquestes fixarà l'import màxim del préstec subvencionable. En els préstecs l'import dels quals no supere els 12.021 euros, l'amortització serà com a màxim de 5 anys, i en els superiors a aquest import, podrà ser fins de 8 anys, tot això sense perjuí que puguen concertar-se operacions de major duració o quantia, i en aquest cas, el tram que excedisca l'anteriorment indicat no serà objecte de subvenció.  
El tipus d'interés serà fix o variable.   
En préstecs a tipus variable, el tipus nominal màxim serà del Míbor o Euribor més 2 punts.  
Per una resolució de la secretària autonòmica d'Ocupació, directora general del SERVEF, es donarà publicitat en el Diari Oficial de la Comunitat Valenciana del tipus d'interés nominal màxim, en funció dels anys de duració del préstec, en el cas de préstecs a tipus fix.  
En tot cas, la persona beneficiària de les ajudes establides en aquest article haurà de contribuir al finançament de les despeses derivades de l'actuació per a la qual es concedeix la subvenció en un percentatge no inferior al 25 per cent d'aquests. L'incompliment del que disposa aquest paràgraf determinarà la denegació de la subvenció corresponent.  
Article 52. Requisits específics dels beneficiaris  
a) Tenir reconeguda la condició de discapacitat en els termes que preveu la disposició addicional tercera de la present ordre.  
b) Estar desocupat i figurar inscrit com a demandant d'ocupació en el corresponent centre SERVEF d'Ocupació fins al moment de l'inici de l'activitat.  
c) No haver estat enquadrat en el Règim de Seguretat Social de treballadors per compte propi en els sis mesos anteriors a l'inici de l'activitat.  
No podran obtenir les ajudes establides en aquest títol els qui les hagueren gaudides en algun dels tres exercicis anteriors al de nova petició.  
Article 53. Documentació i termini  
1. Documentació  
Els qui sol·liciten les ajudes per a establir-se com a treballadors autònoms, hauran d'aportar, a més de la indicada en l'article 6.2, la documentació següent:  
- Fotocòpia acarada del document nacional d'identitat   
- Acreditació de la inscripció com a demandant d'ocupació en el centre SERVEF d'Ocupació corresponent,  
- Memòria de l'activitat a realitzar, amb indicació succinta de les inversions projectades i fonts de finançament, especificant si suposa la creació d'altres llocs de treball a més del del promotor.  
- Certificat de grau de minusvalidesa o acreditació de la condició de persona amb discapacitat d'acord amb el que estableix la disposició addicional tercera de la present ordre.  
- Un informe de vida laboral emés per la Tresoreria General de la Seguretat Social.  
- En els casos en què se sol·licite subvenció financera, s'aportarà la pòlissa del préstec formalitzat.  
- En el supòsit de préstec superior a 12.021 euros, projecte d'inversions i documents acreditatius d'haver sigut realitzat.  
- Declaració d'alta en el Cens d'Obligats Tributaris (model 036) i resolució o certificat de la Tresoreria General de la Seguretat Social relativa a la inclusió en el règim per compte propi corresponent de la Seguretat Social, o si és el cas, certificat expedit per l'òrgan competent del col·legi professional que corresponga relatiu a la incorporació a la mutualitat que tinga establida aquest col·legi.  
- Declaració responsable de no haver gaudit en algun dels tres exercicis anteriors d'aquestes ajudes ni sol·licitat en el present exercici altres subvencions pel mateix concepte.  
2. Termini  
Les sol·licituds es presentaran, a partir de l'endemà de la publicació de la present ordre i en el termini de dos mesos des de l'alta en el Cens d'Obligats Tributaris, havent sol·licitat, si és el cas, el corresponent préstec, i amb la data límit de 30 de setembre de 2007.  
Per a les altes en el Cens d'Obligats Tributaris formalitzades en l'exercici 2007 però en el període previ a la publicació de la present convocatòria, el còmput del termini de dos mesos s'iniciarà a partir de l'endemà de la publicació.  
Article 54. Obligacions del beneficiari  
Els destinataris de les ajudes tindran obligació de mantenir l'activitat empresarial i l'alta en la Seguretat Social o equivalent, durant almenys dos anys. En cas d'incompliment, llevat que s'acrediten causes alienes a la voluntat del beneficiari, serà procedent el reintegrament de les subvencions percebudes, de forma proporcional al temps que quede per al compliment dels dos anys.  
Així mateix, els beneficiaris estaran obligats, si és el cas, a no cancel·lar el préstec durant el primer any de vida d'aquest. En cas contrari, estaran obligats a reintegrar la totalitat de les subvencions percebudes. Si es produeix l'amortització anticipada del préstec, amb l'autorització prèvia del SERVEF, una vegada transcorregut el període de manteniment obligatori es reintegrarà la part de subvenció financera no meritada.  
En el termini de dos mesos següents a la notificació de la resolució de concessió de l'ajuda haurà d'aportar, si és el cas, un quadre d'amortització i/o d'informació bancària acreditativa de l'aplicació de l'import subvencionat a la reducció del principal del préstec. En cas contrari, s'estarà obligat a reintegrar la totalitat de les subvencions percebudes.  
Article 55. Liquidació de les ajudes  
1. Una vegada dictada una resolució de concessió d'ajudes a què es refereix el present títol, es lliurarà l'import total reconegut al beneficiari.  
2. Les subvencions concedides en concepte de reducció d'interessos s'endossaran d'una sola vegada a l'entitat creditícia que haguera concedit el préstec, que practicarà l'amortització del principal en la quantia d'aquelles.   
3. Correspon als directors territorials d'Ocupació del SERVEF, per delegació de la secretària autonòmica d'Ocupació i directora general del SERVEF, el reconeixement de l'obligació i la proposta de pagament de les ajudes.  
DISPOSICIONS ADDICIONALS  
Primera  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana.  
En compliment del que preveu la Llei de Pressupostos de la Generalitat Valenciana per a l'exercici 2007, per una resolució de la directora general del SERVEF, es donarà publicitat de les línies de crèdit i de l'import global màxim destinat a la concessió de les ajudes previstes en la present disposició.  
Segona  
Les ajudes previstes en els capítols IV -Programa de suport a les empreses solidàries- i V -Programa de suport a la contractació temporal de persones amb discapacitat- del títol III -Contractació de treballadors amb discapacitat per empreses ordinàries-, estan sotmeses al règim d'ajudes de mínimis, establit en el Reglament (CE) Núm. 69/2001 de la Comissió de 12 de gener de 2001, relatiu a l'aplicació dels articles 87 i 88 del Tractat CE a les ajudes de mínimis publicat en el DOCE de data 13.1.2001, en el cas que les entitats ocupadores siguen empreses, persones físiques o jurídiques amb independència de la forma jurídica adoptada per a ser constituïdes. Tot això sense perjuí del que disposa el Reglament (CE) 2204/2002 de la Comissió, de 12 de desembre de 2002, relatiu a l'aplicació dels articles 87 i 88 del tractat CE a les ajudes estatals per a l'ocupació.   
Tercera  
A l'efecte de la present ordre d'ajudes, tindran la consideració de treballadors amb discapacitat, els següents:  
a) Aquells que compten amb un grau de minusvalidesa reconegut igual o superior al 33%.  
b) En compliment de l'article 1.2 de la Llei 51/2003, d'Igualtat d'Oportunitats, no Discriminació i Accessibilitat Universal de les Persones amb Discapacitat, en relació amb el que disposa el Reial Decret 1414/2006, d'1 de desembre, pel qual es determina la consideració de persona amb discapacitat a l'efecte de la Llei 51/2003, es consideraran afectats per una discapacitat igual o superior al 33% els pensionistes de la Seguretat Social, que tinguen reconeguda una pensió d'incapacitat permanent total, absoluta o gran invalidesa, i els pensionistes de classes passives que tinguen reconeguda una pensió de jubilació o de retir per incapacitat permanent per al servici o inutilitat.  
En aquest cas, i per a la determinació del tipus de discapacitat psíquica, es tindrà en compte la incapacitat permanent total en la qual el certificat de l'organisme competent per al reconeixement arreplegue la concurrència de paràlisi cerebral, persones amb malaltia mental o persones amb discapacitat intel·lectual.  
Quarta  
La present ordre arreplega les bases establides pel Ministeri de Treball per a les ajudes la gestió i el control de les quals ha sigut transferida a la Generalitat Valenciana i contingudes en les disposicions següents:  
· Llei 13/1982, de 7 d'abril, d'Integració Social de Minusvàlids i legislació de desplegament i modificativa.  
· RD 1451/1983, d'11 de maig, pel qual es regula l'ocupació selectiva i les mesures de foment d'ocupació dels treballadors minusvàlids, i legislació modificativa, i en concret el RD 170/2004, de 30 de gener, i 290/2004, de 20 de febrer.  
· Ordre de 16 d'octubre de 1998, del Ministeri de Treball i Afers Socials, que estableix les bases reguladores per a la concessió d'ajudes i subvencions públiques destinades al foment de la seua integració laboral en centres especials d'ocupació i treball autònom.  
· Ordre de 13 d'abril de 1994, del Ministeri de Treball i Seguretat Social, per la qual es regula la concessió de les ajudes i subvencions sobre foment d'ocupació dels treballadors minusvàlids, establides en el capítol II del Reial Decret 1451/1983.  
· Reial Decret 469/2006, de 21 d'abril, pel qual es regulen les unitats de suport a l'activitat professional en el marc dels servicis d'ajust personal i social dels centres especials d'ocupació.  
Així mateix, s'hi aplicarà la Llei 38/2003, General de Subvencions, tenint en compte les particularitats regulades en el Reial Decret 357/2006, de 24 de març, així com el Reglament de la Llei 38/2003, aprovat pel Reial Decret 887/2006, en els programes la regulació dels quals correspon a l'Estat i la gestió dels quals ha sigut transferida a la Generalitat Valenciana, compresos en els capítol I "Projectes de creació d'ocupació estable", capítol II "Manteniment de llocs de treball" i III "Unitats de suport a l'activitat professional" del títol II "Centres especials d'ocupació"; capítol II "Programa de suport a la contractació indefinida ordinària de treballadors amb discapacitat" i capítol III "Programa de suport a la contractació indefinida a través d'enclavaments laborals" del títol III "Contractació de treballadors amb discapacitat per empreses ordinàries"; i el títol IV "Foment de l'ocupació autònoma per a persones amb discapacitat".  
Per als programes d'ajudes finançats amb fons propis o europeus, s'hi aplicaran els preceptes bàsics de la Llei 38/2003, General de Subvencions així com del Reglament de la Llei 38/2003, aprovat pel Reial Decret 887/2006 i els preceptes en vigor del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991. Aquests programes són els compresos en el capítol II, pel que fa a despeses financeres i "Ajuda complementària per a CEE que tinguen en plantilla treballadors amb discapacitat de molt difícil inserció", i capítol IV "Projectes d'inserció a través de CEE+I", tots del títol II; capítol IV "Programa de suport a les empreses solidàries" i capítol V "Programa de suport a la contractació temporal de persones amb discapacitat", ambdós del títol III, així mateix, s'hi aplicarà, quant al procediment de concessió directa, el Decret 130/2006, del Consell (DOGV del 03/10/2006) per als programes de "Projectes d'inserció a través de CEE+I" i "Programa de suport a les empreses solidàries" ja esmentats.  
DISPOSICIONS FINALS  
Primera  
S'autoritza la directora general del SERVEF a dictar les disposicions i adoptar les mesures que considere oportunes per al desplegament i l'aplicació de la present ordre.  
Es delega en la directora general del SERVEF la competència per a ampliar els terminis de justificacions, amb caràcter excepcional, quan concórreguen circumstàncies motivades com cal que impossibiliten la seua presentació en els terminis assenyalats.  
Segona  
La present ordre entrarà en vigor l'endemà de la publicació en el Diari Oficial de la Generalitat.  
Contra el present acte, que esgota la via administrativa, els interessats podran interposar un recurs contenciós administratiu en el termini de dos mesos, a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa o, potestativament, un recurs de reposició davant de l'òrgan que va dictar la resolució en el termini d'un mes, computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercir-ne, si és el cas, qualsevol altre que consideren procedent.   
Quan la interessada siga una administració local, podrà efectuar un requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la notificació, en els termes que preveu l'article 44 de la Llei 29/1998.  
València, 29 de desembre de 2006  
El conseller d'Economia, Hisenda i Ocupació  
GERARDO CAMPS DEVESA